༄༅། །ཡིད་མངོན་གྱི་ལེགས་བཤད་ཉི་མའི་འོད་ཟེར་ལས་བློ་གསལ་མིག་འབྱེད་རིགས་པའི་ཐུར་མ་ཞེས་བྱ་བའི་ལེགས་བཤད་བཞུགས་སོ།། བྱམས་པའི་ཁང་བཟང་རབ་ཡངས་པར། །བློ་གྲོས་ལེགས་བཤད་འབུམ་ཕྲག་གིས། །རྣམ་གསལ་མཁས་པ་གར་བྱེད་པའི། །རྒྱལ་སྲས་འཇམ་མགོན་བླ་མ་རྒྱལ། །འདི་ན་བློ་ལྡན་དོན་གཉེར་བར། །ཡིད་མངོན་ལེགས་བཤད་བདུད་རྩི་འདི། །སྦྱིན་ནོ་སྐལ་བ་བཟང་པོ་དག །དགའ་བའི་ཡིད་ཀྱིས་ཉན་པར་བྱོས། །ཞེས་བརྗོད་ནས། འདིར་ཡིད་མངོན་གྱི་རྣམ་གཞག་འཆད་པ་ལ། དོན་ཚན་གསུམ་སྟེ། མཁས་རྨོངས་ཀུན་ལ་མཁོ་བྱེད་གཞུང་གི་འབྲེལ། དཔྱོད་ལྡན་མཁས་པ་དགའ་བྱེད་དཀའ་གནད་གཅོད། བློ་གསལ་གཞོན་ནུའི་ཁ་འབྱེད་རིགས་པའི་འོད་འཕྲེང་བཀོད་པའོ། །དོན་ཚན་གསུམ་པོ་འདི་ལ། ཡིད་མངོན་ལ་མཚན་ཉིད། རྣམ་གྲངས། སྒྲ་བཤད། དབྱེ་བ། ཁྱད་ཆོས་དང་ལྔའོ། །དང་པོ་ནི། རང་གི་བདག་རྐྱེན་དུ་གྱུར་པའི་ཡིད་དབང་ལ་བརྟེན་ནས་སྐྱེས་པའི་མ་འཁྲུལ་བའི་ཡིད་ཀྱི་རིག་པ་དེ་དེའི་མཚན་ཉིད། གཉིས་པ་རྣམ་གྲངས་ལ། ཡིད་མངོན། ཡིད་ཀྱི་མངོན་སུམ། ཡིད་ཀྱི་མངོན་སུམ་གྱི་ཚད་མ། ཡིད་ཤེས་སུ་གྱུར་པའི་མངོན་སུམ། མ་འཁྲུལ་བའི་ཡིད་བློ་དང་ལྔ་དོན་གཅིག གསུམ་པ་སྒྲ་བཤད་ནི། གཟུགས་འཛིན་ཡིད་མངོན་ལྟ་བུ་སྟེ། རང་གི་བདག་རྐྱེན་དུ་གྱུར་པའི་ཡིད་དབང་ལ་བརྟེན་ནས་སྐྱེས་པའི་མངོན་སུམ་ཡིན་པས་ན། ཡིད་མངོན་ཞེས་བདག་རྐྱེན་གྱི་སྒོ་ནས་མིང་བཏགས་པ་ཡིན་ནོ། །བཞི་པ་དབྱེ་བ་ལ། རང་རིག་གི་ཡིད་མངོན། གཞན་རིག་ཙམ་གྱི་ཡིད་མངོན། དོན་རིག་ཡིད་མངོན་གསུམ་མོ། །ཡིད་མངོན་ལ་འདི་གསུམ་དུ་འབྱེད་དགོས་ཏེ། རྣམ་འགྲེལ་དང་རིགས་གཏེར་གཞུང་གི་དངོས་བསྟན་ལ་དོན་རིག་ཡིད་མངོན་གཙོ་བོར་བསྟན་ཀྱང་། སྦས་དོན་རིགས་པས་ཁ་ཕྱེ་ན་གཞན་གཉིས་པོ་དེ་ཡང་མི་འབྱུང་ཁ་མེད་ཡིན་པའི་ཕྱིར་རོ། །དང་པོ་རང་རིག་ཡིད་མངོན་ལ་མཚན་ཉིད། རྣམ་གྲངས། སྒྲ་བཤད། དབྱེ་བ། ཁྱད་ཆོས་དང་ལྔའོ། །དང་པོ་ནི། རང་གི་བདག་རྐྱེན་ཡིད་དབང་ལ་བརྟེན་ནས་སྐྱེས་པའི་འཛིན་རྣམ་དེའོ། །འོ་ན་རང་རིག་གི་བདག་རྐྱེན་ལ་གཞན་དབང་ཞེས་བཤད་པ་མ་ཡིན་ནམ་སྙམ་ན། རང་རིག་ལ་ཐུན་མོང་མ་ཡིན་པའི་བདག་རྐྱེན་ཡིད་དབང་དང་དབང་པོ་གཟུགས་ཅན་གང་ཡང་མེད་པས་བདག་རྐྱེན་གཞན་དབང་ཞེས་སྤྱི་མིང་ནས་བཏགས་པ་ཡིན་པས་མི་འགལ་ལོ། །གཉིས་པ་རྣམ་གྲངས་ནི། རང་རིག རང་རིག་གི་མངོན་སུམ། རང་རིག་གི་ཡིད་མངོན། འཛིན་རྣམ། ཁ་ནང་བལྟས་ཀྱི་རིག་པ། ཁ་ནང་ཁོ་ནར་ཕྱོགས་པའི་རིག་པ། འཛིན་རྣམ་རྐྱང་པའི་ཤེས་པ། གཟུང་རྣམ་མ་ཡིན་པའི་ཤེས་པ། རང་རིག་གི་ཚད་མ་དང་བཅུ་པོ་དོན་གཅིག དབྱེ་ན། མྱོང་བྱའི་སྒོ་ནས་རང་གི་མྱོང་བྱར་གྱུར་པའི་རྟོག་པ་ཉམས་མྱོང་གི་རང་རིག་དང་། རང་གི་མྱོང་བྱར་གྱུར་པའི་རྟོག་མེད་ཤེས་པ་ཉམས་མྱོང་གི་རང་རིག་གཉིས། མཚུངས་ལྡན་གྱི་སྒོ་ནས། སེམས་དང་སེམས་བྱུང་དུ་གྱུར་པའི་རང་རིག་གཉིས། རྟེན་གྱི་སྒོ་ནས། སྐྱེ་འཕགས་ཀྱི་རྒྱུད་ཀྱི་རང་རིག་གཉིས། བདག་རྐྱེན་གྱི་སྒོ་ནས། རང་གི་བདག་རྐྱེན་ཡིད་དབང་ལ་བརྟེན་ནས་སྐྱེས་པའི་རང་རིག་དང་། རང་གི་བདག་རྐྱེན་ཏིང་ངེ་འཛིན་ལ་བརྟེན་ནས་སྐྱེས་པའི་རང་རིག་གཉིས། དང་པོ་ནི་རང་རིག་ཕལ་ཆེར་ཡིན་ལ། གཉིས་པ་ནི། མཉམ་གཞག་གི་རྣལ་འབྱོར་མངོན་སུམ་དུ་གྱུར་པའི་རང་རིག་དེའོ། །ཁ་ཅིག དབང་མངོན་ཉམས་མྱོང་གི་རང་རིག་དེ་བདག་རྐྱེན་དབང་པོ་གཟུགས་ཅན་ལ་བརྟེན་ནས་སྐྱེས་ཟེར་ཏེ། འཁྲུལ་པའི་གཏམ་ཡིན་པས་རྣ་བ་དགབ་བོ། །སྒྲ་བཤད་ནི། རྟོག་པ་ཉམས་མྱོང་གི་རང་རིག་དེ། རང་གི་བདག་རྐྱེན་ཡིད་དབང་ལས་སྐྱེས་ཤིང་། རང་གསལ་དུ་སྐྱེས་ཙམ་ཡིན་པས་ན། རང་ཡིད་མངོན་ཞེས་བྱའོ། །ཁྱད་ཆོས་ལ་ཡུལ་གྱི་ཁྱད་པར་ལ། རང་རིག་ལ་ཡུལ་མེད་ཟེར་བ་དང་། རང་ལས་རྫས་གཞན་པའི་ཡུལ་མེད་ཟེར་བ་དེ། གོ་བ་བཟང་ཡང་གཞོན་ནུ་དག་གིས་སྐྱོང་དཀའ་བས། རང་རིག་ལ་རང་ཡུལ་རྒྱང་ཆད་གཟུང་འཛིན་གཉིས་སུ་ཕྱེ་བའི་ཡུལ་དེ་མེད་ཅེས་བྱའོ། །བདག་རྐྱེན་གྱི་ཁྱད་པར། རང་རིག་ལ་བདག་རྐྱེན་དབང་པོ་གཟུགས་ཅན་དང་། ཡིད་དབང་གང་ཡང་མེད་ཅེས་སྨྲ་ན་གོ་བ་བཟང་ཡང་། རང་རིག་ལ་ཁོ་རང་གི་ཐུན་མོང་མིན་པའི་བདག་རྐྱེན་བེམ་ཤེས་གང་ཡང་མེད་ལ། འོན་ཀྱང་ཁོའི་བདག་རྐྱེན་གཞན་དབང་ཙམ་ཞིག་ཡོད་ཅིང་། དེ་གང་ཡིན་ཞེ་ན། ཁོ་ཡིད་ཤེས་ཡིན་པར་ཁས་བླངས་པའི་གནད་ཀྱིས་ཁོའི་བདག་རྐྱེན་དུ་གྱུར་པའི་ཡིད་དབང་དེ་ལས་མ་འདས་སོ། །ངོ་བོའི་ཁྱད་པར་ལ། རང་རིག་འདི་སེམས་སེམས་བྱུང་གང་ཡང་མིན་བྱས་ན་འཐད་ཀྱང་དེ་བློར་མི་ཤོང་བས། རང་རིག་ལ་སེམས་སེམས་བྱུང་གཉིས་ཆར་ཡོད་ཅེས་ཁས་ལོངས་ཤིག མཚན་གཞི་ཇི་ལྟར་སྙམ་ན། གཙོ་སེམས་མྱོང་བྱེད་ཀྱི་རང་རིག་སེམས་དང་། སེམས་བྱུང་རྣམས་མྱོང་བྱེད་ཀྱི་རང་རིག་སེམས་བྱུང་ཡིན་ཟེར་བ་ལས་ཐབས་མེད་དོ། །ངོ་བོའི་ཁྱད་པར། ཁ་ཅིག་ཤེས་པ་ཡིན་ན། རང་རིག་ཡིན་པས་ཁྱབ་ཟེར་ཏེ། ཧ་ཅང་ཐལ་ཆེས་སོ། །སྒྲ་བཤད་ལ་ཁྱབ་པ་མ་འཆའ་ཞིག ཁ་ཅིག་རང་རིག་ཡིན་ན། རང་ངེས་ཚད་མ་ཡིན་པས་ཁྱབ་ཟེར་ཏེ། གཞུང་གི་ཚིག་ཟིན་ཡང་། རང་རེ་ལ་ཚད་མ་གཉིས་ཆར་ཡོད་དོ། །འོ་ན་ཇི་ལྟར་སྙམ་ན། དབང་མངོན་ངེས་པའི་གང་ཟག་གི་རྒྱུད་ཀྱི་དབང་མངོན་ཉམས་མྱོང་གི་རང་རིག་དེ་རང་ངེས་ཚད་མ་ཡིན་ལ། དབང་མངོན་མ་ངེས་པའི་གང་ཟག་གི་རྒྱུད་ཀྱི་དབང་མངོན་ཉམས་མྱོང་གི་རང་རིག་དེ་གཞན་ངེས་ཚད་མ་ཡིན་ནོ། །དེས་གཞན་ལ་ཡང་འགྲེའོ། །ཁ་ཅིག་ཤེས་པ་ཐམས་ཅད་ཁོ་རང་ལ་རང་རིག་མངོན་སུམ་ཡིན་ཟེར་ཏེ། ཕྱོགས་གཅིག་ནས་གོ་བ་བཟང་སྟེ། ཕྱོགས་གཅིག་ནས་མིག་གྱ་མེད་ཀྱི་འགྲོས་ལྟར་སོང་འདུག་གོ །དེས་ན། འབུམ་ཕྲག་གསུམ་པའི་དགོངས་པ་ལྟར། བུམ་འཛིན་རྟོག་པ་དེ་ཁོ་རང་ལ་མངོན་སུམ་ག་ལ་ཡིན་ཏེ། ཁོས་རང་ལ་ལྟ་བའི་བྱ་བ་ཙམ་ཡང་མ་བྱས་པའི་ཕྱིར་ཏེ། ཁོས་བུམ་པའི་དོན་སྤྱི་ལ་བུམ་པར་ཞེན་པ་ཙམ་ལས་མེད་པའི་ཕྱིར་རོ། །དེས་ན་རྟོག་པ་ཕལ་ཆེར་གཅིག་གིས། ཁོ་བོ་རང་གི་མ་རིག་པའི་གནད་དགོངས་ནས། སྒྲ་མི་རྟག་རྟོགས་ཀྱི་རྟགས་ཅན་རྗེས་དཔག་དེ་ཁོ་རང་གི་ངོ་བོ་ལ་བློ་རིག་གང་ཡང་མིན་གསུང་བའི་བྱིན་རླབས་སྙིང་ལ་འཇུག་པར་གྱུར་ཅིག། ༈ །གཞན་རིག་ཙམ་གྱི་ཡིད་མངོན་ལ། མཚན་ཉིད། རྣམ་གྲངས། སྒྲ་བཤད། དབྱེ་བ། ཁྱད་ཆོས་སོ། །དང་པོ་ནི། གཞན་རིག་ཙམ་གྱི་རྟོག་བྲལ་མ་འཁྲུལ་བའི་ཡིད་ཀྱི་རིག་པ་དེའོ། །གཉིས་པ་ནི། གཞན་རིག་ཙམ་གྱི་ཡིད་མངོན་གྱི་ཚད་མ་རང་རིག་དོན་རིག་གང་རུང་མ་ཡིན་པའི་ཡིད་མངོན། དོན་རིག་མ་ཡིན་པའི་གཞན་རིག་མངོན་སུམ་བཞི་དོན་གཅིག གསུམ་པ་ནི། གཞན་སེམས་ཤེས་པའི་མངོན་ཤེས་དེ་ལ། གཞན་རིག་ཙམ་གྱི་ཡིད་མངོན་ཞེས་བྱ་སྟེ། ཁ་ཕྱི་བལྟས་ཀྱི་ཡིད་མངོན་ཡིན་ཀྱང་། རང་གི་བཟུང་དོན་རིག་པ་མ་ཡིན་པས་ན། དེ་ལྟར་བཞག་པའི་ཕྱིར་རོ། །འོ་ན་འདིར་རང་རིག་ཏུ་བཤད་པ་མིན་ནམ་སྙམ་ན། རིགས་པའི་དཔུང་མི་བཟོད་ན་གཞུང་གི་ཚིག་ཟིན་གྱི་འཁར་ལ་མ་འཁྲ་ཞིག། །།བཞི་པ་དབྱེ་བ་ལ་སྐྱེ་འཕགས་ཀྱི་རྒྱུད་ཀྱི་གཞན་རིག་མངོན་སུམ་གཉིས་ཡོད། ལྔ་པ་ཁྱད་ཆོས་ལ། འོ་ན་གཞན་རིག་ཙམ་གྱི་ཡིད་མངོན་ལ། ཁྱད་ཆོས་ཇི་ལྟར་དགོས་སྙམ་ན། རང་གི་གཟུང་དོན་མི་རིག་ཅིང་གཞན་རིག་མངོན་སུམ་ཡིན་པ་ཞིག་དགོས་སོ། །མཚན་གཞི་ཇི་ལྟ་བུ་སྙམ་ན། གཞན་སེམས་ཤེས་པའི་མངོན་ཤེས། སྔོན་གནས་རྗེས་དྲན་གྱི་མངོན་ཤེས། རྫུ་འཕྲུལ་གྱི་མངོན་ཤེས་རྣམས་ཡིན་ལ། ཁོ་བོ་ཅག་ནི། རྨི་ལམ་ཤེས་པར་གྱུར་པའི་མ་འཁྲུལ་ཤེས་རྣམས་ཀྱང་མཚན་གཞི་ཡིན་ནོ། །འོ་ན་དེ་འདྲ་མི་སྲིད་སྙམ་ན། འོ་ན་རྨི་ལམ་ཉམས་མྱོང་གི་རང་རིག་དེ་རྨི་ལམ་མ་འཁྲུལ་བའི་ཤེས་པ་ཡོད་ཅེས་ཁོ་བོ་སྨྲར་རོ། །དེས་ན། ཤེས་པ། རིག་པ། བློ། ཚད་མ། མངོན་སུམ། ཡིད་མངོན་སོགས་རྫས་སྤྱི་ཕལ་ཆེར་གཞན་རིག་ཙམ་གྱི་ཡིད་མངོན་ཡིན་ནོ། །གསུམ་པ་དོན་རིག་ཡིད་མངོན་ལ། མཚན་ཉིད། རྣམ་གྲངས། སྒྲ་བཤད། དབྱེ་བ། ཁྱད་ཆོས་སོ། །དང་པོ་ནི། གཟུང་དོན་ཅན་གྱི་མ་འཁྲུལ་བའི་ཡིད་ཀྱི་རིག་པ་དེའོ། །གཉིས་པ་ནི། དོན་རིག་ཡིད་མངོན། དོན་རིག་ཡིད་མངོན་གྱི་ཚད་མ། གཟུང་དོན་ཅན་གྱི་ཡིད་མངོན། གཟུང་ཡུལ་ཅན་གྱི་ཡིད་མངོན། དམིགས་རྐྱེན་ཅན་གྱི་ཡིད་མངོན། རང་གི་ཐུན་མོང་མ་ཡིན་པའི་བདག་རྐྱེན་དུ་གྱུར་པའི་ཡིད་དབང་ལ་བརྟེན་ནས་སྐྱེས་པའི་ཡིད་མངོན། དོན་རིག་ཏུ་གྱུར་པའི་ཡིད་མངོན། དོན་རྟོགས་སུ་གྱུར་པའི་ཡིད་མངོན་བཅུ་པོ་དོན་གཅིག གསུམ་པ་ནི། གཟུགས་འཛིན་གྱི་ཡིད་མངོན་དེ་ལ། དོན་རིག་ཡིད་མངོན་ཞེས་བྱ་སྟེ། རང་གི་གཟུང་དོན་རིག་པའི་ཡིད་ཤེས་ཡིན་པས་དེ་ལྟར་བཏགས་པའི་ཕྱིར་རོ། །དབྱེ་ན། ཡུལ་གྱི་སྒོ་ནས་གཟུགས་འཛིན་ཡིད་མངོན་སོགས་ལྔ། རྟེན་གྱི་སྒོ་ནས་སྐྱེ་འཕགས་ཀྱི་རྒྱུད་ཀྱི་དོན་རིག་ཡིད་མངོན་གཉིས། མཚུངས་ལྡན་གྱི་སྒོ་ནས། སེམས་སེམས་བྱུང་གཉིས་གཉིས་ཡོད་དོ། །དཔེར་ན། གཟུགས་འཛིན་ཡིད་མངོན་དུ་གྱུར་པའི་དྲུག་པ་ཡིད་ཀྱི་རྣམ་པར་ཤེས་པ་དེ། གཙོ་སེམས་ཡིན་ལ། དེའི་འཁོར་དུ་བྱུང་བའི་སེམས་བྱུང་ཀུན་འགྲོ་ལྔ་དང་། ཡུལ་ངེས་ལྔ་སོགས་སེམས་བྱུང་དུ་གྱུར་པའི་དོན་རིག་ཡིད་མངོན་ནོ། །ལྔ་པ་ཁྱད་ཆོས་ལ། རྐྱེན་གསུམ་གྱི་ཁྱད་ཆོས། སྐྱེ་ཚུལ་གྱི་ཁྱད་ཆོས། ཡུལ་གྱི་ཁྱད་ཆོས། གཞུང་ལས་བསྟན་ཚུལ་གྱི་ཁྱད་ཆོས་སོ། །དང་པོ་ལ། དོན་རིག་ཡིད་མངོན་གྱི་དམིགས་རྐྱེན། དེའི་ཐུན་མོང་མ་ཡིན་པའི་བདག་རྐྱེན། དེའི་མཚུངས་པ་དེ་མ་ཐག་རྐྱེན། དེའི་ལྷན་ཅིག་བྱེད་རྐྱེན་དང་ཉེར་ལེན་གྱི་ངོས་འཛིན་སོ་སོར་བཤད་པ་དང་། དང་པོ་ལ། མཚན་ཉིད། རྣམ་གྲངས། སྒྲ་བཤད། དབྱེ་བ། ལག་རྗེས་དང་ལྔའོ། །དང་པོ་ནི། རང་འབྲས་དོན་རིག་ཡིད་མངོན་ལ་རང་འདྲའི་རྣམ་པ་གཏོད་བྱེད་ཀྱི་ཕྱིའི་སྐྱེ་མཆེད་རགས་པ་དེ། རང་འབྲས་དོན་རིག་ཡིད་མངོན་གྱི་དམིགས་རྐྱེན་གྱི་མཚན་ཉིད་ཡིན། སོ་སོར་ཕྲལ་ནས་རང་འབྲས་གཟུགས་འཛིན་ཡིད་མངོན་ལ་གཟུགས་ཀྱི་རྣམ་པ་གཏོད་བྱེད་ཀྱི་གཟུགས་རགས་པ་དེ་རང་འབྲས་གཟུགས་འཛིན་ཡིད་མངོན་གྱི་དམིགས་རྐྱེན་གྱི་མཚན་ཉིད་ཡིན། རང་འབྲས་སྒྲ་འཛིན་ཡིད་མངོན་ལ་སྒྲའི་རྣམ་པ་གཏོད་བྱེད་ཀྱི་སྒྲ་རགས་པ་དེ། རང་འབྲས་སྒྲ་འཛིན་ཡིད་མངོན་དམིགས་རྐྱེན་མཚན་ཉིད་ཡིན་པ་སོགས་འགྲེའོ། །དེ་ཡང་རང་འབྲས་ཞེས་པས་རང་འབྲས་གཟུགས་འཛིན་ཡིད་མངོན་སྐྱེད་བྱེད་མིན་པ་རྣམས། རང་འབྲས་གཟུགས་འཛིན་ཡིད་མངོན་གྱི་དམིགས་རྐྱེན་ཡིན་པ་གཅོད། གཟུགས་འཛིན་གྱི་རྣམ་པ་གཏོད་བྱེད་ཅེས་པ་དེས། གཟུགས་འཛིན་ཡིད་མངོན་གྱི་བདག་རྐྱེན་ཡིད་དབང་ལྟ་བུ་དེས། དེ་བསྐྱེད་ནུས་ཀྱང་། དེ་ལ་གཟུགས་ཀྱི་རྣམ་པ་གཏོད་བྱེད་མིན་པས་ན། དེའི་དམིགས་རྐྱེན་མ་ཡིན་ནོ་ཞེས་སྟོན་པར་བྱེད། གཟུགས་རགས་པ་ཞེས་པ་དེའང་། གཟུགས་ཅན་ལ་ཕྲ་རགས་གཉིས་ཡོད་པའི། གཟུགས་ཅན་ཕྲ་བ་རྣམས་དེའི་དམིགས་རྐྱེན་ཡིན་པ་གཅོད་དོ། །འོ་ན། གཟུགས་ཅན་ཕྲ་རགས་ཀྱི་ཁྱད་པར་ཇི་ལྟར་སྙམ་ན། འདི་ལ་གྲུབ་མཐའི་གནད་ཤེས་དགོས་ཏེ། བྱེ་བྲག་སྨྲ་བ་ཁ་ཆེའི་ལུགས་ལ། རྫས་རྡུལ་ཕྲ་རབ་ནི་ཕྱོགས་ཀྱི་ཆ་མེད་ཀྱི་རྡུལ་ཕྲན་ཡན་གར་བ། ཟླ་མེད་ཀྱི་རྡུལ་ཕྲན་ཡན་གར་བ་གཉིས་གནད་གཅིག་པས། དེ་གཟུགས་སུ་མ་གྲུབ་པས་གཟུགས་ཅན་མིན་ལ། གཟུགས་ཀྱང་མིན་ནོ། །དེས་ན་གཟུགས་ཕུང་། གཟུགས། གཟུགས་ཅན། བེམ་པོ་རྣམས་གནད་གཅིག་པས། རྫས་རྡུལ་ཕྲ་རབ་དེ། གཟུགས་ཕུང་མིན་ཞིང་། ཕུང་པོ་ལྔ་དང་། སྐྱེ་མཆེད་བཅུ་གཉིས་དང་། ཁམས་བཅོ་བརྒྱད་པོ་གང་ཡང་མིན་ལ། འོན་ཀྱང་འདུས་བྱས་ནི་ཡིན་ནོ་ཞེས་ཁས་ལེན་ནོ། །གྲུབ་མཐའི་རང་སྐྱོན་དུ་ཐུག་ནས་དེ་ལས་སྨྲ་ཐབས་མ་རྙེད་པ་ཡིན་ནོ། །དེས་ན་མདོ་སྡེ་པའི་སྐབས་འདིར་ཡང་། ཕྱི་དོན་བདེན་གྲུབ་ཁས་བླངས་པའི་རང་སྐྱོན་གྱི་གདོན་གྱིས་ཟིན་པས། གཡས་བཅོས་གཡོན་འཐེང་གི་རྣམ་པ་ཞིག་འདུག་ཀྱང་། རེ་ཞིག་འདི་ལྟར་ཁས་བླངས་ཏེ། རང་རྩོམ་བྱེད་དབུས་དང་ཕྱོགས་དྲུག་གི་རྡུལ་གྱི་རྒྱུ་ལས་བྱུང་བའི་རྡུལ་དུ་གྲུབ་པ་དེ། རྡུལ་རགས་པའི་མཚན་ཉིད། རྡུལ་རགས་པའི་རྩོམ་གཞི་གང་ཞིག་རང་ཟླས་དབེན་པའི་རྡུལ་དུ་གྲུབ་པ་དེ། རྡུལ་ཕྲ་མོའི་མཚན་ཉིད། དེས་ན། རྡུལ་ཕྲ་མོ་དང་། ཐོགས་མེད་ཀྱི་རྡུལ། བསྟན་མེད་ཀྱི་རྡུལ། རྡུལ་ཕྲ་རབ། ཟླ་མེད་ཀྱི་རྡུལ་ཕྲན་ཡན་གར་བ། ཕྱོགས་ཀྱི་ཆ་མེད་ཀྱི་རྡུལ་ཕྲ་རབ། རྫས་རྡུལ་ཕྲ་རབ་རྣམས་གནད་གཅིག་ཅིང་། དེས་ན་གཟུགས་མིང་དུས་མཐའ་རྡུལ་ཡིག་དང་། །ཞེས་པའི་གཟུགས་ཅན་གྱི་ཆུང་མཐའ་མཐར་ཐུག་དེ། བྱེ་བྲག་སྨྲ་བས་དེ་ལ་ཡང་རྡུལ་རྫས་བརྒྱད་འདུས་དགོས་སོ་ཞེས་ཁས་བླངས་པའི་གནད་ཀྱིས། དེ་རགས་པ་ཡིན་གྱི་རྡུལ་ཕྲན་མཚན་ཉིད་པ་མིན་པར་ཁས་བླངས་འདུག་ཀྱང་། མདོ་སྡེ་པའི་སྐབས་འདིར། དེ་རྡུལ་ཕྲན་མཚན་ཉིད་པར་ཁས་བླངས་ནས། དེ་བདུན་འདུས་པ་ལས་རྡུལ་ཕྲན་གཅིག་འབྱུང་ཞེས་པའི་རྡུལ་ཕྲན་གྱི་མིང་ཅན་དེ་ཡན་ཆད་རགས་པ་ཡིན་པས། དེ་སྐབས་ཀྱི་རྡུལ་ཕྲན་གྱི་མིང་ཅན་དེ། རྡུལ་ཕྲན་མཚན་ཉིད་པ་མིན་པར་ཁས་བླང་དཀའ་བའི་གནད་ལས་རང་གྲོལ་ཡིན་ནོ། །ཞེས་ཁོ་བོ་སྨྲའོ། །དེས་ན་རྡུལ་ཕྲན་དེ་ལ་དབྱེ་ན། རྡུལ་ཕྲ་རབ་གཉིས་ཙམ་འདུས་པའི་གོང་བུ་ནས་དྲུག་ཙམ་འདུས་པའི་གོང་བུའི་བར་ཡོད་ཟེར་བ་རྣམ་དཔྱོད་ཆུང་བ་ཡིན་ཏེ། རྡུལ་ཕྲ་རབ་བདུན་མ་འདུས་བར་དུ་ཟླ་མེད་ཡིན་ལ། གཉིས་ཙམ་འདུས་ན་ཟླ་བཅས་སུ་གྱུར་པའི་ཕྱིར་རོ། །དེས་ན་རྡུལ་ཕྲན་གཉིས་འདུས་ནས་གསུམ་མ་འདུས་པ་དང་། དྲུག་འདུས་ནས་བདུན་མ་འདུས་པའི་བར་གྱི་རྡུལ་ནི་མེད་དེ། རྡུལ་བདུན་འདུས་པའི་ཚེ། ཅིག་ཅར་དུ་འདུས་པ་ཡིན་གྱི། རིམ་གྱིས་འདུས་པ་མ་ཡིན་པའི་ཕྱིར། དེས་ན་རྡུལ་རབ་བདུན་འདུས་ཙམ་ཉིད་ནས་རགས་པ་གནས་གྱུར་པ་ཡིན་གྱི་རྡུལ་ཕྲ་རབ་དྲུག་མན་ཆད་རྡུལ་འདུས་པའི་ཐ་སྙད་མི་ཐོབ་ཅིང་། རགས་པ་བརྩམས་ཟིན་ནས་ཀྱང་དེའི་ཚོགས་པ་ན་ཟླ་མེད་ཀྱི་རྡུལ་ཕྲ་རབ་ཡོད་ཟེར་བའི་འཆོལ་གཏམ་མི་སྨྲ་བ་ནི། ལྷ་དང་བླ་མ་དམ་པའི་བྱིན་རླབས་དང་རྣམ་དཔྱོད་ཀྱི་ཤེས་རབ་ཁོ་ནའི་དྲིན་ཡིན་ནོ། །འོ་ན་རྡུལ་ཕྲ་རབ་དེ་ལ་དབྱེ་ན་གཟུགས་སོགས་དོན་ལྔ་དང་། རྡུལ་རྫས་བརྒྱད་སོགས་ཀྱང་ཁས་ལེན་ནམ་སྙམ་ན། བྱེ་བྲག་སྨྲ་བ་ཁོ་ནི་ཁས་མི་ལེན་ལ། མདོ་སྡེ་པ་ཁོ་གང་ཟེར་བརྟག་པར་བྱ་བས་རེ་ཞིག་སྦ་བར་བྱའོ། །རྡུལ་རགས་པ་ལ་དབྱེ་ན། ཕྱིའི་རྡུལ་རགས་པ་དང་། ནང་གི་རྡུལ་རགས་པ་གཉིས། ཡང་ན། རྒྱུ་གཟུགས་སུ་གྱུར་པའི་རྡུལ་རགས་པ་དང་། འབྲས་གཟུགས་སུ་གྱུར་པའི་རྡུལ་རགས་པ་གཉིས་སོ། །དབྱེ་སྒོ་དང་པོ་ཕྱིའི་རྡུལ་རགས་པ་ལ། གཟུགས་སོགས་དོན་ལྔ། ནང་གི་རྡུལ་རགས་པ་ལ་མིག་སོགས་དབང་པོ་ལྔ་ཡོད་ཅིང་། མིག་སོགས་དབང་པོ་ལྔ་པོ་དེ། གཟུགས་ཅན་ཡིན་ཡང་མདོ་སྡེ་པའི་ལུགས་འདིར་གཟུགས་མིན་ལ། དེ་རྟེན་བཅས་དང་དེ་མཚུངས་གཉིས་ཡོད་ཀྱང་། རགས་པ་དང་ཐོགས་བཅས་སོགས་ཡིན་པས་ཁྱབ་ལ། གཟུགས་སོགས་དོན་ལྔ་ལའང་། རགས་པ་དང་ཐོགས་བཅས་ཡིན་པས་ཁྱབ་པ་བྱེ་སྨྲ་ལྟར་ཁས་བླང་དགོས་པ་འདྲའོ། །གང་ལྟར་ཡང་། རྡུལ་རགས་པ། ཐོགས་བཅས་ཀྱི་བེམ་པོ། བསགས་རྡུལ། བསགས་རྡུལ་ཕྲ་རབ་ཟླ་བཅས་ཀྱི་རྡུལ་རྣམས་གནད་གཅིག་གོ །འོ་ན་གཟུགས་ཀྱི་སྐྱེད་མཆེད་ཡིན་ན། གཟུང་དོན་ཡིན་པས་ཁྱབ་བམ་སྙམ་ན། ཁ་ཅིག མ་ཁྱབ་སྟེ། འདི་ལའང་དེ་མཚུངས་ཀྱི་གཟུགས་ཀྱི་སྐྱེད་མཆེད་ཡོད་པའི་ཕྱིར་རོ། །ཟེར་མོད། ལུང་གི་རྗེས་འབྲང་གི་སྡེ་པ་དང་། བྱེ་བྲག་སྨྲ་བའི་སྐབས་སུ་དེ་ལྟར་ཡིན་ཡང་། རིགས་པའི་རྗེས་འབྲང་གི་སྐབས་འདིར་མི་རིགས་ཏེ། རིགས་པའི་དབང་ཕྱུག་རྣམ་གཉིས་ཀྱིས་མ་བཤད་པའི་ཕྱིར་རོ། །དེས་ན། གཟུགས་ཀྱི་སྐྱེད་མཆེད་ལ་གཟུང་དོན་གྱིས་ཁྱབ་སྟེ། སྒྲའི་སྐྱེ་མཆེད་ལ་གཟུང་དོན་གྱིས་ཁྱབ་པའི་ཕྱིར་ཏེ། རང་འབྲས་སྒྲ་འཛིན་དབང་མངོན་གྱི་ཐོས་བྱར་མི་རུང་བའི་སྒྲ་མེད་པའི་ཕྱིར་རོ། །ཁ་ཅིག མ་ཁྱབ་སྟེ། རི་རབ་ཀྱི་ཁོང་གསེང་ན་ཡོད་པའི་སྒྲ་གཟུགས་སོགས་ཐོས་པའི་ཉན་ཤེས་དང་། མཐོང་བའི་དབང་ཡིད་མངོན་སུམ་མེད་པའི་ཕྱིར་སྙམ་ན། མ་གྲུབ་སྟེ། དེ་དག་མིག་ཤེས་ཀྱིས་མཐོང་བ་དང་། རྣ་བས་ཐོས་པའི་གང་ཟག་མང་དུ་ཡོད་པའི་ཕྱིར་རོ། །དེ་ལྟ་མ་ཡིན་ན་འདུས་བྱས་ཡིན་ན་རང་འབྲས་སྐྱེད་པའི་དོན་དེ་ནུས་པ་ཡིན་པས་ཁྱབ་པ་ཁྱེད་ཀྱིས་ཁས་བླང་བར་མི་ནུས་ཏེ། བསྐལ་པ་འཇིག་དུས་ཀྱི་གཟུགས་སྐད་ཅིག་མ་ཆ་མེད་པས། རང་འབྲས་བེམ་པོ་ཡང་མི་བསྐྱེད་རང་འབྲས་ཤེས་པ་གཅིག་ཀྱང་མི་བསྐྱེད་པའི་ཕྱིར་རོ། །དབྱེ་སྒོ་གཉིས་པ་རྒྱུ་གཟུགས་སུ་གྱུར་པའི་རྡུལ་རགས་པ་ནི། འབྱུང་བ་བཞི་ལ་བྱེད། འབྲས་གཟུགས་སུ་གྱུར་པའི་རྡུལ་རགས་པ་ནི། རེག་བྱའི་སྐྱེ་མཆེད་མ་གཏོགས་པའི་གཟུགས་ཅན་གྱི་སྐྱེད་མཆེད་ལྷག་མ་དགུ་ལ་བྱེད། རེག་བྱ་ལ་དེ་གཉིས་ཆ་ཚང་བ་ཡིན་ནོ། །གཉིས་པ་རྣམ་གྲངས་ནི། རང་འབྲས་དོན་རིག་ཡིད་མངོན་གྱི་དམིགས་རྐྱེན། དེའི་གཟུང་ཡུལ། དེའི་གཟུང་དོན་རྣམས་དོན་གཅིག གསུམ་པ་སྒྲ་བཤད་ནི། གཟུགས་སྐད་ཅིག་མ་གཉིས་པ་དེ་ལ། རང་འབྲས་དོན་རིག་ཡིད་མངོན་གྱི་དམིགས་རྐྱེན་ཞེས་འཇོག་ཏེ། རང་འབྲས་དོན་རིག་ཡིད་མངོན་གྱི་དམིགས་པའི་ཡུལ་ཡིན་པའི་སྒོ་ནས། དེ་སྐྱེད་པའི་རྐྱེན་ཡིན་པས་དེ་ལྟར་བཞག་པའི་ཕྱིར་རོ། །བཞི་པ་དབྱེ་ན། རང་འབྲས་དོན་རིག་ཡིད་མངོན་གྱི་དམིགས་རྐྱེན་དུ་གྱུར་པའི་གཟུགས་སྒྲ་དྲི་རོ་རེག་བྱ་དང་ལྔ་ཡོད། ལྔ་པ་ལག་རྗེས་ནི། གཟུགས་འཛིན་ཡིད་མངོན་སྐད་ཅིག་མ་དང་པོ་གཟུགས་སྐད་ཅིག་མ་གཉིས་པའི་རྣམ་ལྡན་དུ་སྐྱེས་པ་དེ། གཟུགས་སྐད་ཅིག་མ་གཉིས་པ་དེས། གཟུགས་འཛིན་ཡིད་མངོན་སྐད་ཅིག་མ་དང་པོའི་དམིགས་རྐྱེན་བྱས་པའི་བྱེད་ལས་སམ་ལག་རྗེས་ཡིན་ནོ། །གཉིས་པ་དོན་རིག་ཡིད་མངོན་གྱི་ཐུན་མོང་མ་ཡིན་པའི་བདག་རྐྱེན་ལ་མཚན་ཉིད། རྣམ་གྲངས། སྒྲ་བཤད། དབྱེ་བ། ལག་རྗེས་དང་ལྔ། དང་པོ་ནི། རང་འབྲས་དོན་རིག་ཡིད་མངོན་རྐྱེན་གསུམ་གང་རུང་གང་ཞིག རང་འབྲས་དོན་རིག་ཡིད་མངོན་ཡུལ་འཛིན་ནུས་སུ་སྐྱེད་བྱེད་ཀྱི་དབང་པོའི་རྣམ་པར་ཤེས་པ་དེ། རང་འབྲས་དོན་རིག་ཡིད་མངོན་མངོན་སུམ་གྱི་ཐུན་མོང་མ་ཡིན་པའི་བདག་རྐྱེན་གྱི་མཚན་ཉིད། སོ་སོར་བྲལ་ན། གཟུགས་འཛིན་ཡིད་མངོན་གྱི་རྐྱེན་གསུམ་གང་རུང་གང་ཞིག གཟུགས་འཛིན་ཡིད་མངོན་གཟུགས་འཛིན་ནུས་སུ་སྐྱེད་བྱེད་ཀྱི་གཟུགས་འཛིན་དབང་པོའི་རྣམ་རིག་དེ། གཟུགས་འཛིན་ཡིད་མངོན་གྱི་ཐུན་མོང་མ་ཡིན་པའི་བདག་རྐྱེན་གྱི་མཚན་ཉིད། དེས་རིགས་འགྲེ གཉིས་པ་རྣམ་གྲངས་ནི། དོན་རིག་ཡིད་མངོན་གྱི་ཐུན་མོང་མ་ཡིན་པའི་བདག་རྐྱེན། དེའི་མཚུངས་པ་དེ་མ་ཐག་ཏུ་གྱུར་པའི་དབང་པོའི་རྣམ་རིག དེའི་ཉེར་ལེན་དུ་གྱུར་པའི་དབང་པོའི་རྣམ་རིག་གསུམ་དོན་གཅིག གསུམ་པ་སྒྲ་བཤད་ནི། གཟུགས་འཛིན་དབང་མངོན་སྐད་ཅིག་མ་དང་པོར་གྱུར་པའི་གཙོ་སེམས་དེ་ལ། གཟུགས་འཛིན་ཡིད་མངོན་སྐད་ཅིག་མ་དང་པོའི་ཐུན་མོང་མ་ཡིན་པའི་བདག་རྐྱེན་ཞེས་བྱ་སྟེ། དེས་དེའི་གཙོ་བོའི་རྒྱུ་བྱས་པའི་སྒོ་ནས། འབྲས་བུ་དེ་ལ་ཐུན་མོང་མ་ཡིན་པར་དབང་བསྒྱུར་བས་ན་དེ་ལྟར་བཞག་པའི་ཕྱིར་རོ། །བཞི་པ་དབྱེ་བ་ལ། རང་འབྲས་གཟུགས་འཛིན་ཡིད་མངོན་གྱི་ཐུན་མོང་མ་ཡིན་པའི་བདག་རྐྱེན། རང་འབྲས་སྒྲ་འཛིན་ཡིད་མངོན་གྱི་ཐུན་མོང་མ་ཡིན་པའི་བདག་རྐྱེན་སོགས་ལྔའོ། །ལྔ་པ་ལག་རྗེས་ནི། དོན་ལྔ་འཛིན་པའི་ཡིད་མངོན་ལྔ། རང་རིག་ཡུལ་གཟུགས་སོགས་འཛིན་ནུས་སུ་སྐྱེས་ཤིང་། ཡིད་མངོན་ཞེས་པའི་མིང་དོན་གནས་པ་དེ། དེ་རྣམས་ཀྱི་ཐུན་མོང་མ་ཡིན་པའི་བདག་རྐྱེན་དབང་པོའི་རྣམ་ཤེས་ལྔ་པོ་དེའི་བྱེད་ལས་སམ་ལག་རྗེས་ཡིན་ནོ། །གསུམ་པ་དོན་རིག་ཡིད་མངོན་གྱི་མཚུངས་པ་དེ་མ་ཐག་རྐྱེན་ལ་མཚན་ཉིད་རྣམ་གྲངས། སྒྲ་བཤད། དབྱེ་བ། ལག་རྗེས་དང་ལྔའོ། །དང་པོ་ནི། རང་འབྲས་དོན་རིག་ཡིད་མངོན་གྱི་རྐྱེན་གསུམ་གང་རུང་གང་ཞིག རང་འབྲས་དོན་རིག་ཡིད་མངོན་གསལ་རིག་ཏུ་སྐྱེད་བྱེད་ཀྱི་རིག་པ་དེ། རང་འབྲས་དོན་རིག་ཡིད་མངོན་གྱི་མཚུངས་པ་དེ་མ་ཐག་རྐྱེན་གྱི་མཚན་ཉིད་ཡིན། བྲལ་ན་ཡང་རིགས་འགྲེ། གཉིས་པ་ནི། དོན་རིག་ཡིད་མངོན་གྱི་མཚུངས་པ་དེ་མ་ཐག་རྐྱེན་དང་། དེའི་དངོས་རྒྱུར་གྱུར་པའི་ཤེས་པ་གཉིས་དོན་གཅིག གསུམ་པ་སྒྲ་བཤད་ནི། དེ་ལྟ་བུའི་རྒྱུ་འབྲས་གཉིས་ཆར་རིགས་པར་མཚུངས་པས་ན་མཚུངས། ཆོས་གཞན་གྱིས་བར་མ་ཆོད་པས་ན་དེ་མ་ཐག་པ། རྒྱུ་དེས་འབྲས་བུ་དེ་སྐྱེད་པར་བྱེད་པས་ན་རྐྱེན་ཏེ། མཚུངས་པ་དེ་མ་ཐག་རྐྱེན་ཞེས་བྱའོ། །བཞི་པ་དབྱེ་བ་ལ། དོན་རིག་ཡིད་མངོན་གྱི་མཚུངས་པ་དེ་མ་ཐག་རྐྱེན་དུ་གྱུར་པའི་སེམས་དང་སེམས་བྱུང་གཉིས་ཡོད་དོ། །ལྔ་པ་ལག་རྗེས་ནི། དོན་རིག་ཡིད་མངོན་གསལ་རིག་ཏུ་སྐྱེས་པའི་ཆ་དེ། དེའི་མཚུངས་པ་དེ་མ་ཐག་རྐྱེན་གྱི་ལག་རྗེས་ཡིན་ནོ། །བཞི་པ་དོན་རིག་ཡིད་མངོན་གྱི་ཉེར་ལེན་དང་ལྷན་ཅིག་བྱེད་རྐྱེན་གྱི་ཁྱད་པར་ནི། དོན་རིག་ཡིད་མངོན་གྱི་མཚུངས་པ་དེ་ཐག་རྐྱེན་དུ་གྱུར་པའི་དབང་ཤེས་དེ་ལ། སེམས་སེམས་བྱུང་གཉིས་ཡོད་པས། གཙོ་སེམས་དེས་ཉེར་ལེན་དང་། སེམས་བྱུང་དེས་ལྷན་ཅིག་བྱེད་རྐྱེན་བྱེད་པ་ཡིན་ནོ། །དེས་ན་དོན་རིག་ཡིད་མངོན་གྱི་ཐུན་མོང་མ་ཡིན་པའི་བདག་རྐྱེན་ཡིན་ན། དེའི་ཉེར་ལེན་དང་དེའི་མཚུངས་པ་དེ་མ་ཐག་རྐྱེན་གཉིས་ཆར་ཡིན་པས་ཁྱབ། དེའི་མཚུངས་པ་དེ་མ་ཐག་རྐྱེན་ཡིན་ན་དེ་གཉིས་ཡིན་པས་མ་ཁྱབ་སྟེ། དེའི་མཚུངས་པ་དེ་མ་ཐག་རྐྱེན་དུ་གྱུར་པའི་སེམས་བྱུང་རྣམས་ཀྱིས་མ་ངེས་པའི་ཕྱིར་རོ། །གཉིས་པ་སྐྱེ་ཚུལ་གྱི་ཁྱད་ཆོས་ལ། སྐྱེ་ཚུལ། ཚད་མ་སྒྲུབ་ཚུལ། སྐྱེ་བའི་གནས་སྐབས་དང་གསུམ་མོ། །དང་པོ་ནི། སྤྱིར་གང་ཟག་གཅིག་གི་རྒྱུད་ལ་མངོན་སུམ་ཉི་ཤུ་ཅིག་ཅར་སྐྱེ་བ་སྲིད་ཏེ། དོན་ལྔ་འཛིན་པའི་དབང་མངོན་སྐད་ཅིག་མ་གཉིས་པ་ལྔ། དོན་ལྔ་འཛིན་པའི་ཡིད་མངོན་སྐད་ཅིག་མ་དང་པོ་ལྔ། དེ་བཅུ་ཉམས་མྱོང་གི་རང་རིག་བཅུ་སྟེ་ཉི་ཤུ་ཐམ་པ་ཅིག་ཅར་དུ་སྐྱེ་བ་ཞིག་ཡོད་པའི་ཕྱིར་རོ། །དེ་ལྟར་སྐྱེས་པའི་ཚེ། ཉི་ཤུ་པོ་དེ་སྐྱེ་འགག་གནས་གསུམ་ཅིག་ཅར་དུ་བྱེད་དགོས་ཏེ། ཅིག་ཅར་སྐྱེས་ཕྱིན་ཆད། ཅིག་ཅར་དུ་གནས་ཤིང་ཅིག་ཅར་དུ་འགག་པ་དེ་འདུས་བྱས་ཀྱི་གནས་ཚུལ་ཡིན་པའི་ཕྱིར་རོ། །དེ་ལྟར་ཡང་། ཡིད་ཀྱི་མངོན་སུམ་དུ་མ་ཡང་། །དབང་ཤེས་བཞིན་དུ་རང་རིག་གཅིག །ཅེས་སོ། །གཉིས་པ་ལ་དངོས་དང་། རྒྱུན་གྱི་ཁྱད་པར་རོ། །དང་པོ་ནི། དོན་རིག་ཡིད་མངོན་ཚད་མ་ཡིན་ཏེ། རང་གི་གཟུང་དོན་ལ་གསར་དུ་མི་བསླུ་བའི་རིག་པ་ཡིན་པའི་ཕྱིར་རོ། །དེ་ལྟར་ཡང་། རང་མཚན་འཛིན་ཕྱིར་འཁྲུལ་པ་མེད། །ཅེས་སོ། །གཉིས་པ་ལ། དོན་རིག་དབང་མངོན་ལ་རྒྱུན་ཡོད་དེ། དབང་མངོན་སྔ་མས་ཉེར་ལེན་བྱས་ནས་ཕྱི་མ་སྐྱེ་བ་ཡོད་པའི་ཕྱིར་རོ། །དོན་རིག་ཡིད་མངོན་ལ་རྒྱུན་མེད་དེ། དོན་རིག་ཡིད་མངོན་སྔ་མས་ཉེར་ལེན་བྱས་ནས་ཕྱི་མ་སྐྱེ་བ་མེད་པའི་ཕྱིར་རོ། །དོན་རིག་ཡིད་མངོན་རང་གི་ཉེར་ལེན་དབང་མངོན་ལས་སྐྱེ་དགོས་པའི་ཕྱིར་རོ། །དེ་ལྟར་ཡང་། དབང་པོ་གཟུགས་ཅན་ལས་དབང་སྐྱེ། །ཞེས་སོགས་དང་། ཡིད་དབང་ལས་ནི་ཡིད་དབང་མིན། །ཞེས་སོ། །དེས་ན། གཟུགས་འཛིན་དབང་མངོན་སྐད་ཅིག་མ་བཅུ་སྐྱེ། བཅུ་གཅིག་པ་ཕན་ཆད་མི་སྐྱེ་པའི་གང་ཟག་གི་རྒྱུད་ཀྱི་གཟུགས་འཛིན་དབང་མངོན་སྐད་ཅིག་མ་དང་པོ་དེ། རྒྱུན་བཅས་ཀྱི་ཤེས་པ་ཡིན་ཏེ། དེ་ལ་རིགས་འདྲ་སྔ་མའི་རྒྱུན་མེད་ཀྱང་། ཕྱི་མའི་རྒྱུན་ཡོད་པའི་ཕྱིར་རོ། །འོ་ན་དེ་ཆོས་ཅན། ཁྱོད་སྐད་ཅིག་མ་སྔ་མས་ཉེར་ལེན་བྱས་པ་ལས་ཁྱོད་སྐད་ཅིག་མ་ཕྱི་མ་སྐྱེ་བ་ཡོད་པར་ཐལ་ལོ་ཟེར་ན། ཧ་ཅང་ཚིག་ལ་འཁྲིས་པ་ཡིན་པས་མ་ཁྱབ་བོ། །འོ་ན་དེ་སྐད་ཅིག་མ་བཅུ་པ་དེ་རྒྱུན་བཅས་ཀྱི་ཤེས་པ་ཡིན་པར་ཐལ། དེ་ལ་རིགས་འདྲ་སྔ་མའི་རྒྱུན་ཡོད་པའི་ཕྱིར་རོ་ཟེར་ན། འཇིག་རྟེན་གྲགས་པ་དང་བསྟུན་ན་འདིར་མ་ཁྱབ་ཅེས་ཟེར་རོ། །རིགས་པ་ཤེས་པའི་ངོར་འདོད་ལན་བཏབ་ཀྱང་དོན་ལ་གནས་པར་སེམས་སོ། །གསུམ་པ་སྐྱེ་བའི་གནས་སྐབས་ལ། མཁས་པ་གཞན་གྱི་ལུགས་རྣམས་དགག རང་ལུགས་ཚུལ་དང་མཐུན་པར་བཤད་པའོ། །དང་པོ་ནི། རྒྱན་མཁན་པོའི་རྗེས་འབྲང་འགའ་ཞིག དང་པོར་གཟུགས་འཛིན་དབང་མངོན་སྐད་ཅིག་མ་དང་པོ་སྐྱེ། དེ་རྗེས་གཟུགས་འཛིན་ཡིད་མངོན་སྐད་ཅིག་མ་དང་པོ་སྐྱེ་ཞེས་སོགས་སྤེལ་ནས་སྐྱེ་བར་འདོད་པ་མི་འཐད་དེ། མཁས་པ་སྔ་མའི་གསུང་འགྲོས་ལས། དབང་མངོན་ཆུ་བོའི་རྒྱུན་དང་མཚུངས། །ཡིད་མངོན་ཆུ་བོའི་ཟེགས་མ་འདྲ། །ཞེས་དབང་མངོན་ཆུ་བོའི་རྒྱུན་ལྟར་རྒྱུན་ཆགས་སུ་སྐྱེ་བ་དང་། ཡིད་མངོན་དབང་མངོན་གྱི་ལོགས་སུ་ཆུའི་ཟེགས་མ་འཐོར་བ་ལྟར་སྐྱེ་བར་བཤད་པ་དང་འགལ་བའི་ཕྱིར། ཡང་རྒྱ་གར་ཆོས་མཆོག་དང་། དེའི་རྗེས་སུ་འབྲང་བ་ལས་དང་པོ་པ་དང་དགེ་ལྡན་པ་སོགས། དབང་མངོན་གང་ཡིན་པ་དེའི་རྒྱུན་མཐའ་ཁོ་ནར་ཡིད་མངོན་གཅིག་སྐྱེ་ཞེས་པའང་མི་འཐད་དེ། དབང་མངོན་སྐད་ཅིག་མ་བཅུ་སྐྱེ་བའི་ཚེ། དབང་མངོན་སྐད་ཅིག་མ་གཉིས་སོགས་དང་དུས་མཉམ་དུ་ཡིད་མངོན་སྐྱེ་བའི་རྐྱེན་གསུམ་ཚང་འདུག་པའི་ཕྱིར་རོ། །དེ་ལྟར་ཡང་། སྤེལ་མ་དང་ནི་རྒྱུན་གྱི་མཐའ། །ཞེས་སོགས་སོ།། །།གཉིས་པ་རང་ལུགས་ལ། བདག་རྐྱེན་འགྲོས་གསུམ་སྐྱེ་བའི་ཚུལ། དམིགས་རྐྱེན་འགྲོས་ལྔར་སྐྱེ་ཚུལ། ཡིད་བྱེད་འགྲོས་བདུན་སྐྱེ་བའི་ཚུལ་བཤད་པའོ། །དང་པོ་ནི། གང་ཟག་གཅིག་གི་རྒྱུད་ལ་གཟུགས་འཛིན་དབང་མངོན་བཅུ་རྒྱུན་ཆགས་སྐྱེ་བའི་ཚེ། དེའི་རྒྱུད་ལ་གཟུགས་འཛིན་དབང་མངོན་སྐད་ཅིག་མ་དང་པོ་དེ། གྲོགས་གཟུགས་འཛིན་ཡིད་མངོན་གྱི་ཟླ་མེད་དུ་སྐྱེ་སྟེ། དེའི་དུས་སུ་གཟུགས་འཛིན་ཡིད་མངོན་སྐྱེ་བའི་བདག་རྐྱེན་མ་ཚང་བའི་ཕྱིར་ཏེ། གཟུགས་འཛིན་ཡིད་མངོན་སྐྱེ་བ་དེ། བདག་རྐྱེན་དབང་མངོན་ལ་ལྟོས་དགོས་པ་གང་ཞིག གཟུགས་འཛིན་དབང་མངོན་སྐད་ཅིག་མ་དང་པོའི་ཉེར་ལེན་དུ་གྱུར་པའི་གཟུགས་འཛིན་དབང་མངོན་མེད་པའི་ཕྱིར་རོ། །དེས་ན་དེ་སྐབས་ཀྱི་གཟུགས་འཛིན་དབང་མངོན་སྐད་ཅིག་མ་གཉིས་པ་དེ་དང་དུས་མཉམ་དུ་གཟུགས་འཛིན་ཡིད་མངོན་སྐད་གཅིག་མ་དང་པོ་སྐྱེ་བ་ཡིན་ཏེ། གཟུགས་སྐད་ཅིག་མ་གཉིས་པ་དེས། གཟུགས་འཛིན་དབང་མངོན་སྐད་ཅིག་མ་གཉིས་པ་དང་། གཟུགས་འཛིན་ཡིད་མངོན་སྐད་ཅིག་མ་དང་པོ་གཉིས་ཀྱི་དམིགས་རྐྱེན་ཐུན་མོང་བ་བྱས། གཟུགས་འཛིན་དབང་མངོན་སྐད་ཅིག་མ་དང་པོར་གྱུར་པའི་སེམས་བྱུང་གཅིག་གིས། གཟུགས་འཛིན་ཡིད་མངོན་སྐད་ཅིག་མ་དང་པོའི་ལྷན་ཅིག་བྱེད་རྐྱེན་དང་། གཟུགས་འཛིན་དབང་མངོན་སྐད་ཅིག་མ་གཉིས་པའི་ཉེར་ལེན་གྱི་རྒྱུ་བྱས་ནས་དེ་གཉིས་དང་དེ་གཉིས་ཉམས་མྱོང་གི་རང་རིག་གསུམ་དུས་མཉམ་དུ་སྐྱེ་བའི་ཕྱིར་ཏེ། དེས་ན་དབང་པོ་དབང་ཤེས་ཀྱི། །རྒྱུ་ཡིན་ཡིད་ཀྱི་རྐྱེན་དུ་འགྱུར། །རང་རིག་ཡིན་ཕྱིར་རྒྱུད་གཞན་མེད། །དེས་ན་མངོན་སུམ་འགྲོས་གསུམ་པ། །ཞེས་སོ། །འདི་ལ་བདག་རྐྱེན་གྱི་འགྲོས་གསུམ་ཞེས་འཇོག་པའི་རྒྱུ་མཚན་ཡོད་དེ། མིག་དབང་གཟུགས་ཅན་པ་སྐད་ཅིག་མ་གཉིས་པས་ཐུན་མོང་མིན་པའི་བདག་རྐྱེན་བྱས་ནས། གཟུགས་འཛིན་དབང་མངོན་སྐད་ཅིག་མ་གཉིས་པ་དང་། གཟུགས་འཛིན་དབང་མངོན་སྐད་ཅིག་མ་དང་པོར་གྱུར་པའི་གཙོ་སེམས་ཀྱི་ཐུན་མོང་མིན་པའི་བདག་རྐྱེན་བྱས་ནས་གཟུགས་འཛིན་ཡིད་མངོན་སྐད་ཅིག་མ་དང་པོ་གཉིས་ཅིག་ཅར་དུ་སྐྱེ་བ་ཡིན་ཞིང་། དེ་གཉིས་ཉམས་མྱོང་གི་རང་རིག་དེ་གཉིས་དང་ཅིག་ཅར་དུ་ངེས་པར་སྐྱེ་བའི་ཕྱིར་རོ། །འོ་ན་དེ་གཉིས་ཉམས་མྱོང་གི་རང་རིག་དེའི་བདག་རྐྱེན་ཅི་སྙམ་ན། དེ་ནི་བདག་རྐྱེན་གཞན་དབང་ལས་སྐྱེ་ཞེས་པའི་གནད་གོ་དགོས་ཏེ། མྱོང་བྱེད་རང་རིག་རྣམས་ནི། མྱང་བྱ་ཤེས་པ་དེའི་བདག་རྐྱེན་གྱི་གཞན་དབང་ལས་སྐྱེས་ཞེས་པའི་དོན་ཡིན་པའི་ཕྱིར་རོ། །དེ་ཡང་དཔེར་ན། གཟུགས་འཛིན་དབང་མངོན་ཉམས་མྱོང་གི་རང་རིག་དེ། ཁོ་རང་གི་མྱང་བྱ་གཟུགས་འཛིན་དབང་མངོན་གྱི་བདག་རྐྱེན་དབང་པོ་གཟུགས་ཅན་པ་དེས། ཁོའི་བདག་རྐྱེན་བྱས་ནས་སྐྱེས་ཞེས་པ་ནི་མ་ཡིན་ཏེ། དེའི་བདག་རྐྱེན་མ་ཡིན། འོན་ཀྱང་མྱང་བྱ་དབང་མངོན་དེའི་བདག་རྐྱེན་དབང་པོ་གཟུགས་ཅན་པ་དེའི་དབང་གིས་སྐྱེ་བ་ཡིན་ཏེ། དེས་མྱང་བྱ་དབང་མངོན་བསྐྱེད་པའི་སྟོབས་ཀྱིས་མྱོང་བྱེད་རང་རིག་དེ་ཡང་སྐྱེས་པ་ཡིན་པའི་ཕྱིར་རོ། །ལེགས་པར་བཤད་པའི་དགའ་སྟོན་ཡིན་ནོ། །གཉིས་པ་ནི་དམིགས་རྐྱེན་གྱི་སྒོ་ནས་འགྲོས་ལྔར་སྐྱེ་ཚུལ་ནི། རང་རིག་ལ་དམིགས་རྐྱེན་མེད་པས་འགྲོས་དཔྱད་དུ་མེད་ལ། དབང་ཡིད་ལ་དམིགས་རྐྱེན་ཡོད་པས་དམིགས་རྐྱེན་གྱི་སྒོ་ནས་འགྲོས་ལྔར་སྐྱེ་ཚུལ་ཡོད་དེ། གང་ཟག་གཅིག་གི་རྒྱུད་ལ་དམིགས་རྐྱེན་གཟུགས་སྐད་ཅིག་མ་གཉིས་པ་དང་། སྒྲ་སྐད་ཅིག་མ་གཉིས་པ་སོགས་ལྔས་དམིགས་རྐྱེན་བྱས་ནས། གཟུགས་འཛིན་ཡིད་མངོན་སྐད་ཅིག་མ་དང་པོ་དང་གཟུགས་འཛིན་དབང་མངོན་སྐད་ཅིག་མ་གཉིས་པ་གཉིས། དེ་བཞིན་དུ་སྒྲ་འཛིན་ཡིད་མངོན་སྐད་ཅིག་མ་དང་པོ་དང་སྒྲ་འཛིན་དབང་མངོན་སྐད་ཅིག་མ་གཉིས་པ་གཉིས་སོགས་ཅིག་ཅར་དུ་སྐྱེ་བའི་ཕྱིར། འདི་ལ་དམིགས་རྐྱེན་གྱི་སྒོ་ནས་འགྲོས་ལྔ་ཞེས་འཇོག་པའི་རྒྱུ་མཚན་ཡོད་དེ། དམིགས་རྐྱེན་གཟུགས་སོགས་སྐད་ཅིག་མ་གཉིས་པ་ལྔས་དམིགས་རྐྱེན་བྱས་ནས་དོན་ལྔ་འཛིན་པའི་མངོན་སུམ་ལྔ་ཅིག་ཅར་དུ་སྐྱེ་བའི་ཕྱིར་རོ། །ལྡོག་པས་ཕྱེ་ན་དོན་ལྔ་འཛིན་པའི་མངོན་སུམ་བཅུ་ཅིག་ཅར་དུ་སྐྱེ་བའི་འགྲོས་ཞེས་ཀྱང་བྱ་སྟེ། གཟུགས་སྐད་ཅིག་མ་གཉིས་པས་དམིགས་རྐྱེན་བྱས་ནས་དབང་མངོན་སྐད་ཅིག་མ་གཉིས་པ་དང་། གཟུགས་འཛིན་ཡིད་མངོན་སྐད་ཅིག་མ་དང་པོ་གཉིས་སོགས་བཅུ་ཅིག་ཅར་སྐྱེ་བའི་ཕྱིར་རོ། །དེ་ལྟར་ཡང་། ཡུལ་གྱི་འགྲོས་དཔྱད་ན་རང་རིག་ལ་ཡུལ་གཞན་མེད་པས་འགྲོས་ལྔར་འགྱུར་ལ་ཞེས་སོ། །གསུམ་པ་ཡིད་བྱེད་སྒོ་ནས་བདུན་དུ་སྐྱེ་ཚུལ་ནི། མཚུངས་པ་དེ་མ་ཐག་རྐྱེན་གྱི་སྒོ་ནས་འགྲོས་བདུན་དུ་སྐྱེ་ཚུལ་ཡོད་དེ། འགྲོས་ལྔ་པོ་དེའི་སྟེང་དུ། དབང་ཡིད་ཉམས་མྱོང་གི་རང་རིག་གཉིས་ཕྲལ་ནས་བསྣན་པས་བདུན་ཅིག་ཅར་དུ་སྐྱེ་བ་ཡིན་པའི་ཕྱིར་རོ། །འདི་ལ་ཡིད་བྱེད་ཀྱི་འགྲོས་བདུན་ཞེས་འཇོག་པའི་རྒྱུ་མཚན་ཡོད་དེ། དོན་ལྔ་འཛིན་པའི་མངོན་སུམ་ལྔ་ལ་མཚུངས་པ་དེ་མ་ཐག་རྐྱེན་སེམས་བྱུང་ཡིད་བྱེད་རེ་རེ་ཡོད་པ་བཞིན་དུ་མྱོང་བྱེད་རང་རིག་གཉིས་ལའང་། མཚུངས་པ་དེ་མ་ཐག་རྐྱེན་ཀུན་འགྲོ་ལྔའི་ནང་ཚན་ཡིད་ལ་བྱེད་པ་རེ་རེ་ཡོད་པའི་ཕྱིར་རོ། །དེ་ལྟར་ཡང་། དབང་པོ་དང་ཡིད་གཉིས་ཀྱི་ཡིད་ལ་བྱེད་པས་སྔ་མ་གཉིས་བསྣན་ན་འགྲོས་བདུན་དུ་འགྱུར་རོ། །ཞེས་སོ། །དབང་པོ་དང་ཡིད་གཉིས་ཀྱི་ཡིད་ལ་བྱེད་པ་སྔ་མ་གཉིས་བསྣན་ན་ཞེས་པ་མ་དག་པ་ཡིན་གྱི། དབང་པོ་དང་ཡིད་གཉིས་ཀྱི་ཡིད་ལ་བྱེད་པས་སྔ་མ་གཉིས་བསྣན་ན་ཞེས་འདོན་དགོས་ཏེ། འདིར་མཚུངས་པ་དེ་མ་ཐག་རྐྱེན་ཡིད་བྱེད་ཀྱི་སྒོ་ནས། འབྲས་བུ་རང་རིག་གཉིས་བསྣན་པ་ཡིན་གྱི། རང་རིག་གཉིས་ཡིད་བྱེད་སྔ་མ་མ་ཡིན་པའི་ཕྱིར་རོ། །རྣམ་དཔྱོད་ཡོད་ན་བསམ་དགོས་སོ། །གསུམ་པ་ཡུལ་གྱི་ཁྱད་པར་ལ། ཚུར་མཐོང་གི་དོན་རིག་དབང་ཡིད་རྣམས་ཀྱི་ཡུལ་ཡིན་ན་ཕྱི་དོན་དང་ཤེས་པ་གང་རུང་ཡིན་པས་ཁྱབ་ཅེས་པ་སྤྱིར་བཏང་ལམ་པ་ཡིན་གྱི་དམིགས་བསལ་ལ་ཁྱབ་པ་མི་འཆའ་བས། དོན་རིག་མངོན་སུམ་རྣམས་ཀྱི་གཟུང་ཡུལ་ཡིན་ན། ཕྱི་དོན་ཡིན་པས་ཁྱབ་ཅེས་བྱའོ། །བཞི་པ་གཞུང་ལས་བསྟན་ཚུལ་ནི། ཚད་མ་མདོར། ཡིད་ཀྱང་དོན་དང་ཆགས་ལ་སོགས། །རང་གི་རྟོག་པ་མེད་པ་ཡིན་ཞེས་པ་དེ། དོན་རིག་ཡིད་མངོན་དང་། རང་རིག་ཡིད་མངོན་གཉིས་དངོས་སུ་བསྟན་པ་ཡིན་ཏེ། ཡིད་ཀྱང་ཞེས་པ་དེས། དབང་མངོན་རྣམས་རྟོག་བྲལ་གྱི་མངོན་སུམ་ཡིན་པར་མ་ཟད། ཡིད་ཤེས་འགའ་ཞིག་ཀྱང་རྟོག་བྲལ་གྱི་མངོན་སུམ་ཡིན་ནོ་ཞེས་བསྟན་ནས། འོ་ན་ཚུལ་ཇི་ལྟར་སྙམ་ན། དོན་དང་ཞེས་པ་དེས་དོན་རིག་ཡིད་ཤེས་རྣམས། ཡུལ་གཟུགས་སོགས་དོན་ལྔ་ལ་རྟོག་བྲལ་གྱི་མངོན་སུམ་ཡིན་ལ། ཆགས་ལ་སོགས། ཞེས་པ་དེས། འདོད་ཆགས་ཞེ་སྡང་སོགས་དང་། བདེ་སྡུག་སོགས་ཉམས་མྱོང་གི་རང་རིག་ཡིད་ཤེས་རྣམས་ནི་ཡུལ་ཆགས་སྡང་སོགས་དང་བདེ་སྡུག་སོགས་ལ་རྟོག་བྲལ་གྱི་མངོན་སུམ་ཡིན་ནོ་ཞེས་བསྟན་འདུག་པའི་ཕྱིར་རོ། །རྣམ་འགྲེལ་ལས། དེ་ཕྱིར་དབང་པོའི་རྣམ་པར་ཤེས། །ཞེས་སོགས་དང་། རྣམ་ངེས་ལས། དབང་ཤེས་དེ་མ་ཐག་རྐྱེན་ལས། །ཞེས་སོགས་དང་། རིག་གཏེར་ལས། ཡུལ་དང་དབང་ཤེས་རྣམ་གཉིས་ལས། །ཞེས་སོགས་རྣམས་ཀྱིས་ནི། དོན་རིག་ཡིད་མངོན་འབའ་ཞིག་དངོས་སུ་བསྟན་པ་ཡིན་ཏེ། དེ་ཕྱིར་དབང་པོའི་རྣམ་པར་ཤེས། །དེ་མ་ཐག་རྐྱེན་ལས་བྱུང་ཅན། །ཡིད་ནི་ཡུལ་གཞན་ཉིད་འཛིན་བྱེད། །ཅེས་པའི་ཚིག་ཟུར་གྱི་ཡིད་ནི། ཞེས་པའི་དངོས་བསྟན་གྱི་མངོན་སུམ་དང་། དབང་ཤེས་དེ་དོན་དེ་མ་ཐག །འཛིན་པར་བྱེད་པ་ཡིད་ཀྱང་ངོ་། །ཞེས་པའི་ཚིག་ཟུར་གྱི། ཡིད་ཀྱང་ངོ་ཞེས་པའི་དངོས་བསྟན་གྱི་མངོན་སུམ་དང་། ཡུལ་དང་དབང་ཤེས་རྣམ་གཉིས་ཀྱི། །དེ་མ་ཐག་ལས་སྐྱེས་པའི་ཡིད། །ཅེས་པའི་ཚིག་ཟུར་གྱི། སྐྱེས་པའི་ཡིད་ཅེས་པའི་དངོས་བསྟན་གྱི་མངོན་སུམ་རྣམས་དང་དོན་རིག་ཡིད་མངོན་དོན་གཅིག་པའི་ཕྱིར་དང་། དེ་ཕྱིར་དབང་པོའི་རྣམ་པར་ཤེས་ཞེས་པའི་དངོས་བསྟན་གྱི་དབང་པོའི་རྣམ་པར་ཤེས་པ་དང་། དབང་ཤེས་དེ་དོན་དེ་མ་ཐག །ཅེས་པའི་ཚིག་ཟུར་གྱི་དབང་ཤེས་ཞེས་པའི་དངོས་བསྟན་གྱི་དབང་པོའི་རྣམ་པར་ཤེས་པ་དང་། ཡུལ་དང་དབང་ཤེས་རྣམ་གཉིས་ཀྱི། ཞེས་པའི་ཚིག་ཟུར་གྱི་དབང་ཤེས་ཞེས་པའི་དངོས་བསྟན་གྱི་དབང་པོའི་རྣམ་པར་ཤེས་པ་ཡིན་ན་རང་གི་བདག་འབྲས་སུ་གྱུར་པའི་དོན་རིག་ཡིད་མངོན་གྱི་ཐུན་མོང་མ་ཡིན་པའི་བདག་རྐྱེན་དང་། དེའི་མཚུངས་པ་དེ་མ་ཐག་རྐྱེན་གཉིས་ཆ་ཡིན་པས་ཁྱབ་པའི་ཕྱིར་དང་། ཡིད་ནི་ཡུལ་གཞན་ཉིད་འཛིན་བྱེད། །ཅེས་པའི་ཚིག་ཟུར་གྱི་ཡུལ་གཞན་ཞེས་པའི་དངོས་བསྟན་གྱི་གཟུངས་ཡུལ་དང་། དབང་ཤེས་དེ་དོན་དེ་མ་ཐག །ཅེས་པའི་ཚིག་ཟུར་གྱི་དེ་དོན་ཞེས་པའི་དངོས་བསྟན་གྱི་གཟུང་དོན་དང་ཡུལ་དང་ཞེས་པའི་དངོས་བསྟན་གྱི་གཟུང་ཡུལ་རྣམས་ཡིན་ན། རང་དམིགས་རྐྱེན་དུ་བྱེད་པའི་དོན་རིག་ཡིད་མངོན་གྱི་དམིགས་རྐྱེན་ཡིན་པས་ཁྱབ་པའི་ཕྱིར་རོ། །དེ་དག་གིས་ནི། ཡིད་མངོན་གྱི་བརྡ་ཆད་གསལ་བར་བཀོད་པའི་རབ་ཏུ་བྱེད་པ་དང་པོ་རྫོགས་སོ།། །།ད་ནི་དེ་དག་ལ་རིམ་བཞིན་དོགས་པ་གཅད་པར་བྱ་སྟེ། མཚན་ཉིད་རྣམ་གྲངས་དེ་ལྟར་བྱས་པ་ལ། ཁོ་ན་རེ། གཙོ་སེམས་སུ་གྱུར་པའི་དབང་པོ་ཆོས་ཅན། ཁྱོད་ཡིད་མངོན་ཡིན་པར་ཐལ། ཁྱོད་ཡིད་ཀྱི་མངོན་སུམ་ཡིན་པའི་ཕྱིར་ཏེ། ཁྱོད་ཡིད་དབང་གི་མངོན་སུམ་གང་ཞིག ཡིད་དང་ཡིད་དབང་དོན་གཅིག་པའི་ཕྱིར་ན། བརྡ་ཆད་བཞག་མཚམས་ཤེས་དགོས་པས་མ་ཁྱབ་བོ། །དང་པོ་དེར་ཐལ། ཁྱོད་ཡིད་དབང་གང་ཞིག་མངོན་སུམ་ཡིན་པའི་ཕྱིར། འདིར་མ་ཁྱབ་ན། དེ་ཆོས་ཅན། ཁྱོད་ཡིད་དབང་གི་མངོན་སུམ་ཡིན་པར་ཐལ། ཁྱོད་གཙོ་སེམས་ཀྱི་མངོན་སུམ་ཡིན་པའི་ཕྱིར་ཏེ། ཁྱོད་མངོན་སུམ་གང་ཞིག སེམས་བྱུང་གི་མངོན་སུམ་མ་ཡིན་པའི་ཕྱིར་རོ། །ཁྱབ་སྟེ། ཤེས་པ་ཡིན་ན་སེམས་སེམས་བྱུང་གང་རུང་ཡིན་དགོས་པའི་ཕྱིར་རོ། །ཕྱི་མ་གྲུབ་ན། སེམས་བྱུང་དུ་ཐལ་ལོ། །ཡང་དེ་ཆོས་ཅན། ཁྱོད་ཡིད་ཀྱི་མངོན་སུམ་ཡིན་པར་ཐལ། ཁྱོད་ཡིད་ཀྱི་ཚད་མ་གང་ཞིག ཁྱོད་ཡིད་ཀྱི་རྗེས་དཔག་མིན་པའི་ཕྱིར། དང་པོ་དེར་ཐལ། ཁྱོད་ཡིད་ཀྱི་ཤེས་པ་གང་ཞིག་ཁྱོད་ཡིད་ཀྱི་ཚད་མིན་གྱི་བློ་མ་ཡིན་པའི་ཕྱིར། དང་པོ་དེར་ཐལ། ཁྱོད་ཡིད་ཀྱི་དངོས་པོ་གང་ཞིག ཤེས་པ་ཡིན་པའི་ཕྱིར་ཞེ་ན། འདིར་མ་ཁྱབ། དང་པོ་དེར་ཐལ། ཁྱོད་ཡིད་ཀྱི་ཤེས་པ་གང་ཞིག་དངོས་པོ་ཡིན་པའི་ཕྱིར། དང་པོ་དེར་ཐལ། ཁྱོད་ཡིད་ཀྱི་ཡོད་པ་ཡིན་པའི་ཕྱིར་ཏེ། ཁྱོད་ཡིད་ཡིན་པའི་ཕྱིར་རོ། །དེ་ལྟར་ཟེར་ན། ཁྱོད་རང་ལ། གཙོ་སེམས་སུ་གྱུར་པའི་ཡིད་མངོན་ཆོས་ཅན། ཁྱོད་དབང་མངོན་ཡིན་པར་ཐལ། ཁྱོད་དབང་པོའི་མངོན་སུམ་ཡིན་པའི་ཕྱིར། ཁྱོད་ཡིད་ཀྱི་དབང་པོའི་མངོན་སུམ་ཡིན་པའི་ཕྱིར་ཏེ། ཁྱོད་ཡིད་དབང་གང་ཞིག མངོན་སུམ་ཡིན་པའི་ཕྱིར་རོ། །ནུས་མངོན་སོགས་སྒྲ་ཇི་བཞིན་མཚུངས་སོ། །ཡང་ཁ་ཅིག་ན་རེ། ཁྱོད་ཀྱི་མངོན་སུམ་ཡོད་པར་ཐལ། ཁྱོད་མངོན་སུམ་གང་ཞིག་ཁྱོད་ཡིན་ཡོད་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པར་ཐལ། ཁྱོད་ཀྱི་ཚད་མ་ཡོད་པར་ཐལ། ཁྱོད་ཚད་མ་གང་ཞིག ཁྱོད་ཡིན་ཡོད་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར། མ་གྲུབ་ན་དེར་ཐལ། ཁྱོད་ཀྱི་ཤེས་པ་ཡོད་པར་ཐལ་དང་། ཁྱོད་ཀྱི་དངོས་པོ་ཡོད་པར་ཐལ་དང་། ཁྱོད་ཀྱི་ཤེས་བྱ་ཡོད་པར་ཐལ་ལ་སྔ་མ་བཞིན་སྦྱར་ཏེ་ཁྱབ་པ་ཡོད་པའི་ཕྱིར། འདོད་ན། དབང་མངོན་དུ་གྱུར་པའི་ཆོས་ཅན་གྱིས་གཤོག རྟགས་དང་པོ་དེར་ཐལ། ཁྱོད་དབང་མངོན་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར་ཏེ། དེ་ཡོད་པའི་ཕྱིར། དབང་མངོན་དུ་གྱུར་པའི་གཙོ་སེམས་ཡོད་པའི་ཕྱིར་ཏེ། གཟུགས་འཛིན་མིག་གི་རྣམ་པར་ཤེས་པ་མ་འཁྲུལ་བ་དེ་དེ་ཡིན་པའི་ཕྱིར་རོ། །འདོད་ན། དབང་མངོན་དུ་གྱུར་པའི་ཡིད་མངོན་ཡོད་པར་ཐལ། རྟགས་གཉིས་པ་དེར་ཐལ། གཙོ་སེམས་སུ་གྱུར་པའི་དབང་མངོན་དེ་དེ་ཡིན་པའི་ཕྱིར་རོ། །རྩ་བར་མ་ཁྱབ་ནའང་། གོང་གི་ཆོས་ཅན་དེས་གཤོག རྟགས་རྣམས་བསྒྲུབས་ཟིན་པས་གོ་སླ། འདོད་ན། དབང་མངོན་དུ་གྱུར་པའི་ཡིད་ཀྱི་མངོན་སུམ་ཡོད་པར་ཐལ། དབང་མངོན་དུ་གྱུར་པའི་ཡིད་ཀྱི་ཚད་མ་ཡོད་པ་གང་ཞིག དབང་མངོན་དུ་གྱུར་པའི་ཡིད་ཀྱི་རྗེས་དཔག་མེད་པའི་ཕྱིར་རོ། །རྩ་བའི་གཉིས་པ་ཁྱོད་ཀྱི་ཤེས་པ་ཡོད་པར་ཐལ་གྱི་ཐལ་འགྱུར་ལ་མ་ཁྱབ་ནའང་དེས་མཚོན་ནོ། །རྩ་བའི་གསུམ་པ་ལ་མ་ཁྱབ་བྱས་པ་ལ། དབང་མངོན་དུ་གྱུར་པའི་ཡིད་མངོན་ཆོས་ཅན་ཟེར་ན། འདོད་ལན་འདེབས་སོ། །འོ་ན་དབང་མངོན་དུ་གྱུར་པའི་ཡིད་ཀྱི་ཤེས་པ་ཡོད་པར་ཐལ། དེར་གྱུར་པའི་ཡིད་ཀྱི་དངོས་པོ་ཡོད་པ་གང་ཞིག དེར་གྱུར་པའི་ཡིད་ཀྱི་བེམ་པོ་ཡང་མེད། དེར་གྱུར་པའི་ཡིད་ཀྱི་ལྡན་མིན་འདུ་བྱེད་ཀྱང་མེད་པའི་ཕྱིར་ཟེར་ན། སྤྱི་ཁྱབ་ཡོད་ལ་སྒོས་ཁྱབ་མེད་ཀྱི་མུ་མིན་པས་ཁྱབ་བོ། །རྩ་བའི་རྟགས་དབང་མངོན་དུ་གྱུར་པའི་ཡིད་ཀྱི་དངོས་པོ་ཡོད་པར་ཐལ། དེར་གྱུར་པའི་ཡིད་ཀྱི་དབང་པོ་ཡོད་པའི་ཕྱིར་རོ། །ཡང་ཡིད་ཤེས་སུ་གྱུར་པའི་ཚད་མ་ཡིན་ན། ཡིད་མངོན་ཡིན་པས་ཁྱབ་པར་ཐལ། དབང་ཤེས་སུ་གྱུར་པའི་ཚད་མ་ཡིན་ན་དབང་མངོན་ཡིན་པས་ཁྱབ་པའི་ཕྱིར་ན་མ་ཁྱབ་བོ། །འདོད་ན་རྗེས་དཔག་གིས་མ་ངེས་ཀྱང་ཡིད་མངོན་ཡིན་ན་དྲུག་པ་ཡིད་ཀྱི་རྣམ་པར་ཤེས་པར་གྱུར་པའི་ཡིད་མངོན་སུམ་ཡིན་དགོས་པར་ཐལ། དེ་ཡིན་ན་དྲུག་པ་ཡིད་ཤེས་སུ་གྱུར་པའི་མངོན་སུམ་ཡིན་དགོས་པའི་ཕྱིར་ན་མ་ཁྱབ་བོ། །འདོད་ན་ཡིད་མངོན་དུ་གྱུར་པའི་སེམས་བྱུང་གིས་མ་ངེས་སོ། །ཡང་རང་རིག་ཆོས་ཅན། དེ་ཕྱིར་དབང་པོའི་རྣམ་པར་ཤེས། །ཞེས་སོགས་ཚིགས་བཅད་དེའི་དངོས་བསྟན་གྱི་ཡིད་མངོན་ཡིན་པར་ཐལ། ཁྱོད་ཡིད་མངོན་ཡིན་པའི་ཕྱིར་ན། མ་ཁྱབ་བོ། །འདོད་ན། དོན་རིག་ཡིད་མངོན་ཡིན་པར་ཐལ་ལོ། །མ་ཁྱབ་བྱས་པ་ལ། ཁྱོད་གཞུང་དེའི་དངོས་བསྟན་གྱི་མངོན་སུམ་ཡིན་པར་ཐལ། ཁྱོད་གཞུང་དེའི་དངོས་བསྟན་གྱི་ཡོད་པར་གྱུར་པའི་མངོན་སུམ་ཡིན་པའི་ཕྱིར་ཏེ། ཁྱོད་དེའི་དངོས་བསྟན་གྱི་ཚད་མས་དམིགས་པར་གྱུར་པའི་མངོན་སུམ་ཡིན་པའི་ཕྱིར་ན། བར་འཚངས་ཀྱི་སྐྱོན་ཡིན་པས་མ་ཁྱབ། རྟགས་དེར་ཐལ། ཁྱོད་དེའི་དངོས་བསྟན་གྱི་ཚད་མའི་གཞལ་བྱར་གྱུར་པའི་མངོན་སུམ་ཡིན་པའི་ཕྱིར་ཏེ། ཁྱོད་དོན་རིག་ཡིད་མངོན་གྱི་བྱེ་བྲག་གཞལ་བྱར་གྱུར་པའི་མངོན་སུམ་ཡིན་པའི་ཕྱིར་རོ་ཟེར་ན། ཁྱོད་རང་ལ་རྗེས་དཔག་ཆོས་ཅན། ཁྱོད་མངོན་སུམ་ཡིན་པར་ཐལ། ཁྱོད། མངོན་སུམ་རྟོག་དང་བྲལ་བར་ནི། །ཞེས་པའི་དངོས་བསྟན་གྱི་ཚད་མ་ཡིན་པའི་ཕྱིར་ཏེ། དེའི་དངོས་བསྟན་གྱི་ཡོད་པའི་གྱུར་པར་ཚད་མ་ཡིན་པའི་ཕྱིར་ཏེ། དེའི་དངོས་བསྟན་གྱི་ཚད་མས་དམིགས་པར་གྱུར་པའི་ཚད་མ་ཡིན་པའི་ཕྱིར། ཞེས་མཚུངས་སོ། །ཡང་རང་རིག་ཆོས་ཅན། ཁྱོད་སྔ་མ་གཉིས་ལ་བཤད་འཇུག་གཉིས་ཀ་ཡོད་ལ། ཞེས་པའི་དངོས་བསྟན་གྱི་མངོན་སུམ་ཡིན་པར་ཐལ། ཁྱོད་དབང་མངོན་དང་ཡིད་མངོན་གང་རུང་ཡིན་པའི་ཕྱིར་ཟེར་ན། མ་ཁྱབ་སྟེ། མངོན་སུམ་བཞིའི་ཟླས་ཕྱེ་བའི་ཡིད་མངོན་ནི། དོན་རིག་ཡིད་མངོན་ཁོ་ན་ཡིན་པའི་ཕྱིར་རོ། །འདོད་ན། ཁྱོད་མངོན་སུམ་གྱི་སྐད་དོད་པྲ་ཏི་མཀྴོ། ཞེས་པའི་སྒྲ་བཤད་དུ་ཡོད་པའི་མངོན་སུམ་ཡིན་པར་ཐལ་ལོ། །འདོད་ན། ཁྱོད་རང་གི་ཐུན་མོང་མ་ཡིན་པའི་བདག་རྐྱེན་དབང་པོ་གཟུགས་ཅན་པ་ལ་བརྟེན་ནས་སྐྱེས་པའི་མངོན་སུམ་དང་རང་གི་ཐུན་མོང་མིན་པའི་བདག་རྐྱེན་ཡིད་དབང་ལ་བརྟེན་ནས་སྐྱེས་པའི་མངོན་སུམ་གང་རུང་དུ་ཐལ་ལོ། །རྩ་བར་མ་ཁྱབ་བྱས་པ་ལ། འོ་ན། ཕྱི་མ་གཉིས་ལ་འཇུག་པ་འབའ་ཞིག་གོ །ཞེས་པའི་དངོས་བསྟན་གྱི་མངོན་སུམ་ཡིན་ན། སྔ་མ་གཉིས་ལ་བཤད་འཇུག་གཉིས་ཀ་ཡོད་ལ། ཞེས་པའི་དངོས་བསྟན་གྱི་མངོན་སུམ་མ་ཡིན་དགོས་པར་ཐལ། རང་རིག་ཡིན་ན་སྔ་མ་གཉིས་ལ་བཤད་འཇུག་གཉིས་ཀ་ཡོད་ལ། ཞེས་པའི་དངོས་བསྟན་གྱི་མངོན་སུམ་མ་ཡིན་དགོས་པའི་ཕྱིར། འདིར་མ་ཁྱབ་ན། བསལ་བ་ལ་ཁྱབ་པ་ཡོད་པར་ཐལ། སྔ་མ་གཉིས་ལ་བཤད་འཇུག་གཉིས་ཀ་ཡོད་ལ། ཞེས་པའི་དངོས་བསྟན་གྱི་མངོན་སུམ་ཡིན་ན། མངོན་སུམ་གྱི་སྒྲ་བཤད་འཇུག་གཉིས་ཀ་ཡོད་པའི་མུ་ཡིན་པས་ཁྱབ། ཕྱི་མ་གཉིས་ལ་འཇུག་པ་འབའ་ཞིག་གོ །ཞེས་པའི་དངོས་བསྟན་གྱི་མངོན་སུམ་ཡིན་ན། མངོན་སུམ་གྱི་སྒྲ་འཇུག་ཏུ་ཡོད་ལ། བཤད་དུ་མེད་པའི་མུ་ཡིན་དགོས་པའི་ཕྱིར་རོ། །རྩ་བར་འདོད་བྱས་པ་ལ། སངས་འཕགས་ཀྱི་རྒྱུད་ཀྱི་གཟུགས་འཛིན་དབང་མངོན་གྱིས་ཤོག མ་གྲུབ་ན་དེར་ཐལ། ཁྱོད་རང་རིག་དང་རྣལ་འབྱོར་མངོན་སུམ་གང་རུང་ཡིན་པའི་ཕྱིར། འདིར་མ་ཁྱབ་སྟེ། སྔ་མ་གཉིས་ལ་བཤད་འཇུག་གཉིས་ཀ་ཡོད་ཅེས། དོན་རིག་དབང་ཡིད་གཉིས། མངོན་སུམ་གྱི་སྒྲ་བཤད་འཇུག་གཉིས་ཀ་ཡོད་པར་བསྟན་པའི་ཤུགས་ཀྱིས། ཕྱི་མ་གཉིས་ལ་འཇུག་པ་འབའ་ཞིག་གོ །ཞེས་པའི་ཕྱི་མ་གཉིས་པོ་དེ། དོན་རིག་མངོན་སུམ་ལ་ཡིན་པ་གཞིར་བཞག་གི རང་རིག་དང་རྣལ་འབྱོར་མངོན་སུམ་གཉིས་ལ་གོ་བར་བྱེད་པའི་ཕྱིར་རོ། །རྣམ་དཔྱོད་ཡོད་ན་དེ་ཙམ་གྱིས་ཆོག་གོ །བློ་གྲོས་མ་རྫོགས་པ་འགའ་ཞིག་སྐྱོན་འདིས་གནོད་ཀྱི་དོགས་ནས། སངས་འཕགས་ཀྱི་རྒྱུད་ཀྱི་དོན་རིག་མངོན་སུམ་མེད་ཟེར་རོ། །དེ་ཡོད་པར་ཐལ། སངས་འཕགས་ཀྱི་རྒྱུད་ཀྱི་ལྷའི་མིག་གི་མངོན་ཤེས་ཡོད་པའི་ཕྱིར་རོ། །དེར་ཐལ། མངོན་ཤེས་དྲུག་ལྡན་གྱི་སངས་འཕགས་ཡོད་པའི་ཕྱིར་རོ། །སངས་རྒྱས་པར་ཁས་འཆེ་ནས་རྟགས་མ་གྲུབ་རང་ཁ་ནས་མི་འདོན་ལས་ཆེའམ། ཁ་ཅིག་སྐྱོན་དེ་སྲུངས་མ་འདོད་ནས་སངས་འཕགས་ཀྱི་རྒྱུད་ཀྱི་གཟུགས་འཛིན་དབང་མངོན་དེ། བདག་རྐྱེན་ཏིང་ངེ་འཛིན་ལ་བརྟེན་ནས་སྐྱེས་པ་ཡིན་པས། བདག་རྐྱེན་དབང་པོ་གཟུགས་ཅན་ལས་མ་སྐྱེས་ཟེར་རོ། །དེ་ཆོས་ཅན། ཁྱོད་རང་གི་བདག་རྐྱེན་དུ་གྱུར་པའི་དབང་པོ་གཟུགས་ཅན་པ་ལ་བརྟེན་ནས་སྐྱེས་པར་ཐལ། ཁྱོད་དབང་ཤེས་ཡིན་པའི་ཕྱིར་ཏེ། ཁྱོད་དབང་མངོན་ཡིན་པའི་ཕྱིར་རོ། །གལ་ཏེ་དབང་ཤེས་ཡིན་པའི་ཕྱིར་ལ་མ་ཁྱབ་ན། སངས་འཕགས་ཀྱི་རྒྱུད་ཀྱི་ལྷའི་མིག་གི་མངོན་ཤེས་ཆོས་ཅན། ཁྱོད་རང་གི་བདག་རྐྱེན་དབང་པོ་གཟུགས་ཅན་པ་ལ་བརྟེན་ནས་སྐྱེས་པར་ཐལ། ཁྱོད་རང་གི་བདག་རྐྱེན་མིག་དབང་གཟུགས་ཅན་པ་ལ་བརྟེན་ནས་སྐྱེས་པའི་ཕྱིར་ཏེ། ཁྱོད་རང་གི་བདག་རྐྱེན་ལྷའི་མིག་དབང་གཟུགས་ཅན་པ་ལ་བརྟེན་ནས་སྐྱེས་པའི་ཕྱིར་ཏེ། ཁྱོད་ལྷའི་མིག་གི་མངོན་ཤེས་ཡིན་པའི་ཕྱིར་རོ། །དེ་ལ་ཁོ་ན་རེ། སངས་འཕགས་ཀྱི་རྒྱུད་ཀྱི་ལྷའི་མིག་གི་མངོན་ཤེས་ཆོས་ཅན། ཁྱོད་རང་གི་བདག་རྐྱེན་བསམ་གཏན་བཞི་པོ་གང་རུང་གི་སས་བསྡུས་ཀྱི་ལྷའི་མིག་དབང་གཟུགས་ཅན་པ་ལ་བརྟེན་ནས་སྐྱེས་པའི་མངོན་སུམ་ཡིན་པར་ཐལ། ཁྱོད་ལྷའི་མིག་གི་མངོན་ཤེས་ཡིན་པའི་ཕྱིར། ཁྱབ་སྟེ། བསམ་གཏན་ས་པའི་གཟུགས་དྭངས་པ། །རྟག་ཏུ་རྟེན་བཅས་མ་ཚང་མེད། །ཅེས་པའི་གཞུང་དོན་གྲུབ་པའི་ཕྱིར་ན་མ་ཁྱབ་ལས་འོས་མེད། རྩ་བར་འདོད་ན། ཁྱོད་ཟག་བཅས་ཀྱི་མངོན་ཤེས་ཡིན་པར་ཐལ་ལོ། །ཡང་སངས་འཕགས་ཀྱི་རྒྱུད་ཀྱི་གཟུགས་འཛིན་དབང་མངོན་ཆོས་ཅན། ཁྱོད་རང་གི་བདག་རྐྱེན་དབང་པོ་གཟུགས་ཅན་ལ་བརྟེན་ནས་མ་སྐྱེས་པར་ཐལ། ཁྱོད་རང་གི་བདག་རྐྱེན་ཏིང་ངེ་འཛིན་ལ་བརྟེན་ནས་སྐྱེས་པའི་ཕྱིར་ན། མ་ཁྱབ་སྟེ། རྟགས་དེར་ཐལ། ཁྱོད་སངས་འཕགས་ཀྱི་རྒྱུད་ཀྱི་རྣལ་འབྱོར་མངོན་སུམ་ཡིན་པའི་ཕྱིར། མ་ཁྱབ་བསམ་པ་ལ་དེ་ལ་ཁྱབ་པ་ཡོད་པར་ཐལ། ཁྱོད་རང་གི་བདག་རྐྱེན་དུ་གྱུར་པའི་གཙོ་སེམས་ལ་བརྟེན་ནས་སྐྱེས་པའི་མངོན་སུམ་མ་ཡིན་པར་ཐལ། ཁྱོད་རང་གི་བདག་རྐྱེན་དུ་གྱུར་པའི་སེམས་བྱུང་ལ་བརྟེན་ནས་སྐྱེས་པའི་མངོན་སུམ་ཡིན་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར། མ་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་གཟུགས་འཛིན་ཡིད་མངོན་ཆོས་ཅན་གྱིས་ཤོག དེ་ཐལ་དེའི་ཕྱིར། འདོད་ན། དེར་ཐལ། ཁྱོད་རང་གི་བདག་རྐྱེན་དུ་གྱུར་པའི་ཡིད་དབང་ལ་བརྟེན་ནས་སྐྱེས་པའི་མངོན་སུམ་ཡིན་པའི་ཕྱིར། རྩ་རྟགས་མ་གྲུབ་ན་དེ་ཆོས་ཅན། ཁྱོད་རང་གི་བདག་རྐྱེན་དུ་གྱུར་པའི་སེམས་བྱུང་ལ་བརྟེན་ནས་སྐྱེས་པའི་མངོན་སུམ་ཡིན་པར་ཐལ། ཁྱོད་རང་གི་བདག་རྐྱེན་དུ་གྱུར་པའི་སེམས་བྱུང་ཏིང་ངེ་འཛིན་ལ་བརྟེན་ནས་སྐྱེས་པའི་མངོན་སུམ་ཡིན་པའི་ཕྱིར་ཏེ། ཁྱོད་རང་གི་བདག་རྐྱེན་དུ་གྱུར་པའི་ཏིང་ངེ་འཛིན་ལ་བརྟེན་ནས་སྐྱེས་པའི་རྣལ་འབྱོར་མངོན་སུམ་ཡིན་པའི་ཕྱིར་ཏེ། ཁྱོད་མཉམ་གཞག་ཏུ་གྱུར་པའི་རྣལ་འབྱོར་མངོན་སུམ་ཡིན་པའི་ཕྱིར་རོ། །ཡང་འདིར་མཁས་པ་ཕལ་ཆེ་བ་དག ཡིད་མངོན་ཡིན་ན་དོན་རིག་ཡིན་པས་ཁྱབ། ཅེས་ཟེར་རོ། །འོ་ན་གསོན་ཅིག ཁྱོད་དོན་རིག་ཡིད་མངོན་ཡིན་པར་ཐལ། ཁྱོད་ཡིད་མངོན་ཡིན་པའི་ཕྱིར། ཁྱོད་ཡིད་ཤེས་སུ་གྱུར་པའི་མངོན་སུམ་ཡིན་པའི་ཕྱིར། ཁྱབ་སྟེ། དབང་ཤེས་སུ་གྱུར་པའི་མངོན་སུམ་ཡིན་ན་དབང་མངོན་ཡིན་པས་ཁྱབ་པའི་ཕྱིར་རོ། །གོང་གི་རྟགས་དེར་ཐལ། ཁྱོད་ཡིད་ཤེས་གང་ཞིག་མངོན་སུམ་ཡིན་པའི་ཕྱིར། དང་པོ་དེར་ཐལ། ཤེས་པ་གང་ཞིག་དབང་ཤེས་ཡིན་པའི་ཕྱིར། མ་ཁྱབ་ན། དེ་ཆོས་ཅན། ཁྱོད་ཡིད་ཤེས་ཡིན་པར་ཐལ། ཁྱོད་དྲུག་པ་ཡིད་ཀྱི་རྣམ་པར་ཤེས་པ་ཡིན་པའི་ཕྱིར་ཏེ། ཁྱོད་རྣམ་ཤེས་ཚོགས་བརྒྱད་གང་རུང་གང་ཞིག ཀུན་གཞི་དང་ཉོན་ཡིད་གཉིས་འདིར་ཁས་མི་ལེན་པའི་ཕྱིར། མ་ཁྱབ་ན། རིག་པ་ཡིན་ན་རྣམ་ཤེས་ཚོགས་དྲུག་མཚུངས་ལྡན་དང་བཅས་པ་གང་རུང་ཡིན་པས་ཁྱབ་པར་ཐལ། ཀུན་གཞི་དང་ཉོན་ཡིད་གཉིས་ཁས་མི་ལེན་པ་གང་ཞིག དེ་ཁས་ལེན་པའི་ཚེ་རིག་པ་ཡིན་ན་རྣམ་ཤེས་ཚོགས་བརྒྱད་མཚུངས་ལྡན་དང་བཅས་པ་གང་རུང་ཡིན་པས་ཁྱབ་པའི་ཕྱིར་ཏེ། ས་པཎྜི་ཏས་རིག་པ་ཡིན་ན་རྣམ་ཤེས་ཀྱི། །ཚོགས་བརྒྱད་ཉིད་ལས་འདའ་བ་མེད། །ཅེས་པའི་གཞུང་འདི་ཁྲ་ལམ་མེར་དྲན་པའི་ཕྱིར། འདོད་ན་རང་རིག་གིས་བཤོག གལ་ཏེ་ཡིད་ཤེས་སུ་གྱུར་པའི་མངོན་སུམ་ཡིན་ན། ཡིད་མངོན་ཡིན་པས་མ་ཁྱབ་ཟེར་ན། རང་རིག་ཆོས་ཅན། ཡིད་མངོན་ཡིན་པར་ཐལ། ཁྱོད་དབང་མངོན་དང་ཡིད་མངོན་གང་རུང་གང་ཞིག དབང་མངོན་མ་ཡིན་པའི་ཕྱིར། དང་པོ་དེར་ཐལ། ཁྱོད་མངོན་སུམ་གང་ཞིག མངོན་སུམ་དེ་ལ་དབང་མངོན་དང་། ཡིད་མངོན་གཉིས་སུ་གྲངས་ངེས་པའི་ཕྱིར་ཏེ། ཤེས་པ་དེ་ལ་དབང་ཤེས་དང་ཡིད་ཤེས་གཉིས་སུ་གྲངས་ངེས་པའི་ཕྱིར་རོ། །ཡང་ཚུར་མཐོང་ལྷའི་རྒྱུད་ཀྱི་མི་ཡི་སེམས་ཤེས་པའི་མངོན་ཤེས་དེ་ཆོས་ཅན། ཁྱོད་དོན་རིག་ཡིད་མངོན་ཡིན་པར་ཐལ། ཁྱོད་ཡིད་མངོན་ཡིན་པའི་ཕྱིར་ཏེ། ཁྱོད་མངོན་སུམ་བཞི་པོ་གང་རུང་གང་ཞིག ཁྱོད་དབང་མངོན་ཡང་མིན། རྣལ་འབྱོར་མངོན་སུམ་ཡང་མིན། རང་རིག་མངོན་སུམ་ཡང་མ་ཡིན་པའི་ཕྱིར། དང་པོ་གཉིས་ཆོས་ཅན་གྱིས་འགྲུབ། ཕྱི་མ་མ་གྲུབ་ན། དེ་ཆོས་ཅན། ཁྱོད་ཁ་ནང་བལྟས་ཀྱི་ཤེས་པ་ཡིན་པར་ཐལ། ཁྱོད་རང་རིག་ཡིན་པའི་ཕྱིར། འདོད་ན་མི་ནུས་ཏེ་ཁྱོད་ཁ་ཕྱིར་བལྟས་ཀྱི་ཤེས་པ་ཡིན་པའི་ཕྱིར་ཏེ། གཞན་སེམས་ཤེས་པའི་མངོན་ཤེས་ཡིན་པའི་ཕྱིར། མ་ཁྱབ་ཟེར་ན། ཤེས་བྱ་ཆོས་ཅན། དེ་འདྲའི་མངོན་ཤེས་དེ་མིའི་སེམས་ལ་རང་རིག་མངོན་སུམ་ཡིན་པར་ཐལ། དེ་རང་རིག་མངོན་སུམ་ཡིན་པའི་ཕྱིར། རྟགས་དངོས། འདོད་ན། དེ་མིའི་སེམས་ཉམས་སུ་མྱོང་བའི་རང་རིག་མངོན་སུམ་ཡིན་པར་ཐལ། འདོད་པའི་ཕྱིར། འདོད་ན། ཁྱོད་མིའི་སེམས་དང་རྫས་གཅིག་ཡིན་པར་ཐལ། ཁྱོད་དེ་ཉམས་མྱོང་གི་རང་རིག་མངོན་སུམ་ཡིན་པའི་ཕྱིར། འདོད་ན་མིན་པར་ཐལ། ཁྱོད་ལྷའི་རྒྱུད་ཀྱི་ཤེས་པ་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། གལ་ཏེ་དེ་མིའི་སེམས་ཉམས་སུ་མྱོང་བའི་རང་རིག་མངོན་སུམ་ཡིན་པར་ཐལ་ལ་མ་ཁྱབ་ན། དེ་ཆོས་ཅན། ཁྱོད་མིའི་སེམས་ཤེས་པའི་རང་རིག་ཡིན་པར་ཐལ། ཁྱོད་མིའི་སེམས་ཤེས་པའི་མངོན་ཤེས་གང་ཞིག་རང་རིག་ཡིན་པའི་ཕྱིར། འདོད་ན། མིའི་སེམས་དེ་ཁྱོད་དང་རྫས་གཅིག་ཡིན་པར་ཐལ། ཁྱོད་མིའི་སེམས་ཤེས་པའི་རང་རིག་གང་ཞིག རང་རིག་ལ་རང་ལས་རྫས་གཞན་པའི་ཡུལ་མེད་པར་ཁྱོད་རང་གིས་ཁས་བླངས་པའི་ཕྱིར་རོ། །སྐྱེ་ཚུལ་གྱི་སྐབས་སུ། ཁོ་ན་རེ། གཟུགས་འཛིན་དབང་མངོན་སྐད་ཅིག་མ་དང་པོ་འགགས་པའི་གང་ཟག་ཡིན་ན། གཟུགས་འཛིན་དབང་མངོན་འགགས་པའི་གང་ཟག་ཡིན་དགོས་པར་ཐལ། དེ་གཉིས་སྐྱེ་འགགས་གནས་གསུམ་ཅིག་ཅར་དུ་བྱེད་པའི་ཕྱིར་ཏེ། དེ་གཉིས་གཟུགས་སྐད་ཅིག་མ་དང་པོ་གཟུང་དོན་བྱས་པ་ལས་སྐྱེས་པའི་ཕྱིར་ཏེ། དེ་གཉིས་ཀྱི་གཟུང་དོན་ཡིན་པའི་ཕྱིར། འདོད་ལན་བྱས་པ་ལ། གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་མ་ཐག་པའི་གང་ཟག་ཆོས་ཅན་གྱིས་ཤོག རྟགས་ཆོས་ཅན་གྱིས་འགྲུབ། འདོད་བྱས་པ་ལ། དེ་ཆོས་ཅན། ཁྱོད་གཟུགས་འཛིན་དབང་མངོན་འགགས་པའི་གང་ཟག་མ་ཡིན་པར་ཐལ། ཁྱོད་དེ་གནས་པའི་གང་ཟག་ཡིན་པའི་ཕྱིར་ཏེ། ཁྱོད་དེ་རྒྱུད་ལྡན་གྱི་གང་ཟག་ཡིན་པའི་ཕྱིར་ན་མ་ཁྱབ། རྟགས་དེ་ལ་ཆོས་ཅན་ཡིན་པའི་ཕྱིར། མ་ཁྱབ་ཚུལ་ལ། དེ་ཆོས་ཅན། ཁྱོད་གཟུགས་འཛིན་དབང་མངོན་འགགས་པའི་གང་ཟག་མ་ཡིན་པར་ཐལ། ཁྱོད་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པའི་ཕྱིར་ཏེ། ཁྱོད་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཡིན་པའི་ཕྱིར་ན་མ་ཁྱབ་བྱས་པ་ལ། བསལ་བ་དེར་ཐལ། ཁྱོད་གཟུགས་འཛིན་དབང་མངོན་རང་རྒྱུད་ལ་སྐྱེས་པའི་གང་ཟག་ཡིན་པའི་ཕྱིར་ཏེ། ཁྱོད་རང་རྒྱུད་ལ་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པའི་ཕྱིར་ན་འདིར་མ་ཁྱབ་ཟེར་བ་གལ་ཆེ། རྟགས་དེར་ཐལ། གང་ཟག་གང་ཞིག ཁྱོད་ཀྱི་རྒྱུད་ལ་གཟུགས་འཛིན་དབང་མངོན་སྐྱེས་པའི་ཕྱིར་ཏེ། ཁྱོད་ཀྱི་རྒྱུད་ལ་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་ཕྱིར། འདིར་མ་ཁྱབ་ན་ཡང་ནུས་ཡོད་དེ། དེ་ཆོས་ཅན། ཁྱོད་ཀྱི་རྒྱུད་ལ་གཟུགས་འཛིན་དབང་མངོན་སྐྱེས་པར་ཐལ། ཁྱོད་ཀྱི་རྒྱུད་ལ་གཟུགས་འཛིན་དབང་མངོན་སྐྱེས་པ་དང་། ཁྱོད་ཀྱི་རྒྱུད་ལ་གཟུགས་འཛིན་དབང་མངོན་འགགས་པ་གང་རུང་གང་ཞིག་ཕྱི་མ་དེ་མིན་པའི་ཕྱིར། དང་པོ་དེར་ཐལ། གང་ཟག་ཡིན་པའི་ཕྱིར། ཕྱི་མ་མ་གྲུབ་ན་ཁྱོད་ཀྱི་རྒྱུད་ལ་གཟུགས་འཛིན་དབང་མངོན་མེད་པར་ཐལ་ལོ། །འདོད་མི་ནུས་ཏེ་ཁྱོད་ཀྱི་རྒྱུད་ལ་གཟུགས་འཛིན་དབང་མངོན་སྐད་ཅིག་མ་གཉིས་པ་ཡོད་པའི་ཕྱིར་རོ། །ཁ་ཅིག་དེ་གཉིས་སྐྱེ་འགག་གནས་གསུམ་ཅིག་ཅར་དུ་བྱེད་ཀྱང་། གཟུགས་འཛིན་དབང་མངོན་སྐད་ཅིག་མ་དང་པོ་འགགས་པའི་གང་ཟག་ཡིན་ན། གཟུགས་འཛིན་དབང་མངོན་འགགས་པའི་གང་ཟག་ཡིན་པས་མ་ཁྱབ་ཟེར་རོ། །དེ་ཡང་ཅུང་ཟད་རྣམ་དཔྱོད་མཚུངས་པ་ཙམ་ཡིན་ཏེ། དེ་ལ་ཁྱབ་པ་ཡོད་པར་ཐལ། །གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེ་མ་ཐག་པའི་གང་ཟག་དེ། གཟུགས་འཛིན་དབང་མངོན་འགགས་པའི་གང་ཟག་ཡིན་པའི་ཕྱིར་ཏེ། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་མ་ཐག་པའི་གང་ཟག་དེ། གཟུགས་འཛིན་དབང་མངོན་འགགས་ཁ་མའི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཁྱབ་སྟེ་སྐྱེས་པ་ཁོ་ན་འཇིག་པ་ཡིན། །ཞེས་པའི་གཞུང་དོན་གྲུབ་པའི་ཕྱིར། མ་ཁྱབ་ན། དེ་ཆོས་ཅན། གཟུགས་འཛིན་དབང་མངོན་འགག་ཁ་མའི་གང་ཟག་ཡིན་པར་ཐལ། ཁྱོད་གཟུགས་འཛིན་དབང་མངོན་འཇིག་ཁ་མའི་གང་ཟག་ཡིན་པའི་ཕྱིར་ཏེ། དེ་འཇིག་ཁ་མའི་གང་ཟག་ཡོད་པ་གང་ཞིག ཁྱོད་དེ་སྐྱེས་པའི་གང་ཟག་ཡིན་པའི་ཕྱིར། དང་པོ་གྲུབ་སྟེ་དེ་འཇིག་པ་ཡོད་པའི་ཕྱིར་རོ། །ཡང་དེ་ཆོས་ཅན། ཁྱོད་གཟུགས་འཛིན་དབང་མངོན་འགག་ཁ་མའི་གང་ཟག་ཡིན་པར་ཐལ། ཁྱོད་འགགས་པ་ལ་མངོན་དུ་ཕྱོགས་པའི་གང་ཟག་ཡིན་པའི་ཕྱིར་ཏེ། ཁྱོད་དེ་འགག་བཞིན་པའི་གང་ཟག་ཡིན་པའི་ཕྱིར་ཏེ། ཁྱོད་སྐྱེས་མ་ཐག་པའི་གང་ཟག་ཡིན་པའི་ཕྱིར། ཁྱབ་སྟེ་དཔལ་ལྡན་ཟླ་བས། འགག་བཞིན་པ་ནི་ཡོད་ཀྱང་འཇིག་ལ་ཕྱོགས་པར་འདོད་གྱུར་པ། །ཞེས་པའི་བསྟན་དོན་གྲུབ་པའི་ཕྱིར། ཡང་། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་མ་ཐག་པའི་གང་ཟག་དེ་གཟུགས་འཛིན་དབང་མངོན་འགག་བཞིན་པའི་གང་ཟག་ཡིན་པར་ཐལ། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེ་ཁ་མའི་གང་ཟག་དེ་གཟུགས་འཛིན་དབང་མངོན་སྐྱེ་བཞིན་པའི་གང་ཟག་ཡིན་པའི་ཕྱིར་ཏེ། གཟུགས་འཛིན་དབང་དབང་མངོན་སྐད་ཅིག་མ་དང་པོ་སྐྱེས་མ་ཐག་པའི་གང་ཟག་དེ་གཟུགས་འཛིན་དབང་མངོན་སྐྱེས་མ་ཐག་པའི་གང་ཟག་ཡིན་པའི་ཕྱིར། རྟགས་དོན་གྱིས་དངོས། ཡང་གཟུགས་འཛིན་དབང་མངོན་སྐད་ཅིག་མ་དང་པོ་སྐྱེ་ཁ་མའི་གང་ཟག་དེ། གཟུགས་འཛིན་དབང་མངོན་སྐྱེ་བཞིན་པའི་གང་ཟག་ཡིན་པའི་ཕྱིར་ལ་མ་ཁྱབ་ན། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེ་ཁ་མའི་གང་ཟག་དེ། གཟུགས་འཛིན་དབང་མངོན་སྐྱེ་བ་ལ་མངོན་དུ་ཕྱོགས་པའི་གང་ཟག་ཡིན་པར་ཐལ། དེ་དེ་སྐྱེ་བཞིན་པའི་གང་ཟག་ཡིན་པའི་ཕྱིར། རྟགས་དངོས། འདོད་ན། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་མ་ཐག་པའི་གང་ཟག་དེ། གཟུགས་འཛིན་དབང་མངོན་འགག་པ་ལ་མངོན་དུ་ཕྱོགས་པའི་གང་ཟག་ཡིན་པར་ཐལ། འདོད་པའི་ཕྱིར། རྟགས་བསལ་དངོས། ཡང་གཟུགས་འཛིན་དབང་མངོན་སྐད་ཅིག་མ་དང་པོ་སྐྱེ་ཁ་མའི་གང་ཟག་དེ། གཟུགས་འཛིན་དབང་མངོན་སྐྱེ་བཞིན་པའི་གང་ཟག་ཡིན་པར་ཐལ་ལ་མ་ཁྱབ་ན། བསལ་བ་དེར་ཐལ། དེ་སྐྱེ་བཞིན་པའི་གང་ཟག་ཡོད་པ་གང་ཞིག གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་མ་ཐག་པའི་གང་ཟག་དེ་དེ་མིན་པའི་ཕྱིར། མ་གྲུབ་ན་དེ་ཆོས་ཅན། ཁྱོད་གཟུགས་འཛིན་དབང་མངོན་སྐྱེ་བ་ལ་མངོན་དུ་ཕྱོགས་པའི་གང་ཟག་ཡིན་པར་ཐལ། ཁྱོད་ཆོས་དེ་སྐྱེ་བཞིན་པའི་གང་ཟག་ཡིན་པའི་ཕྱིར། འདོད་ན། མིན་པར་ཐལ། དེ་སྐྱེ་བཞིན་པའི་གང་ཟག་ཡིན་པའི་ཕྱིར། རྟགས་དངོས་གོང་དེ་ལ་ཁྱབ་པ་ཡོད་དེ། དཔལ་ལྡན་ཟླ་བ་གྲགས་པས། སྐྱེ་བཞིན་པ་དེ་སྐྱེ་ལ་ཕྱོགས་པས་ཡོད་མིན་ཞིང་། །འགག་བཞིན་པ་ནི་ཡོད་ཀྱི་འཇིག་ལ་ཕྱོགས་པ་འདོད་གྱུར་པ། །ཞེས་པའི་གཞུང་གི་བསྟན་དོན་གྲུབ་པའི་ཕྱིར། དེ་ལྟར་བྱས་པ་ལ་ཁོ་ན་རེ། གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཡིན་ན། གཟུགས་འཛིན་དབང་མངོན་འགག་པའི་གང་ཟག་ཡིན་དགོས་པར་ཐལ། གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཡིན་ན། གཟུགས་འཛིན་དབང་མངོན་སྐྱེས་པའི་གང་ཟག་ཡིན་པས་མ་ཁྱབ་པའི་ཕྱིར། འདོད་ན་གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཆོས་ཅན། དེར་ཐལ་དེའི་ཕྱིར། མ་གྲུབ་ན་དེར་ཐལ། ཆོས་ཅན་ཡིན་པའི་ཕྱིར། འདི་ལ་འགལ་ཁྱབ་ཡིན་ནོ་བྱས་པ་ལ། ཁོ་ན་རེ། གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་དེ་གཟུགས་འཛིན་དབང་མངོན་དང་སྐྱེ་འགག་གནས་གསུམ་ཅིག་ཅར་དུ་བྱེད་པར་ཐལ། དེ་གཟུགས་འཛིན་དབང་མངོན་དང་དུས་མཉམ་དུ་སྐྱེས་པའི་ཕྱིར། རྟགས་ཆོས་ཅན་གྱིས་འགྲུབ། འདོད་ན་གཟུགས་འཛིན་དབང་མངོན་སྐྱེས་པའི་གང་ཟག་ཡིན་ན། དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཡིན་དགོས་པར་ཐལ། དེ་གཉིས་སྐྱེ་འགག་གནས་གསུམ་ཅིག་ཅར་བྱས་དེ་གང་ཞིག གཟུགས་འཛིན་དབང་མངོན་དང་གཟུགས་འཛིན་དབང་མངོན་སྐད་ཅིག་མ་དང་པོ་གཉིས་སྐྱེ་འགག་གནས་གསུམ་ཅིག་ཅར་དུ་བྱེད་ན། གཟུགས་འཛིན་དབང་མངོན་སྐྱེས་པའི་གང་ཟག་ཡིན་ན། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་ཡིན་པས་ཁྱབ་པའི་ཁྱབ་པ་ཡོད་པའི་ཕྱིར། རྟགས་དངོས་ཟེར་ན། དོན་ལ་འདོད་ལན་འདེབས་མོད། གྲགས་ངོར་མ་ཁྱབ་ཙམ་ཡིན་ནོ། །འདོད་ལན་བཏབ་ན། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་ཆོས་ཅན། ཁྱོད་གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཡིན་པར་ཐལ། གཟུགས་འཛིན་དབང་མངོན་སྐྱེས་པའི་གང་ཟག་ཡིན་པའི་ཕྱིར། རྟགས་ཆོས་ཅན་གྱིས་འགྲུབ། འདོད་ན། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་རྒྱུད་ལྡན་གྱི་གང་ཟག་ཡིན་པར་ཐལ་ལོ། །འདོད་ན། ཁྱོད་གཟུགས་འཛིན་དབང་མངོན་སྐད་ཅིག་མ་གཉིས་པ་རྒྱུད་ལྡན་གྱི་གང་ཟག་ཡིན་པར་ཐལ་ལོ། །འདོད་མི་ནུས་ཏེ་ཆོས་ཅན་ཡིན་པའི་ཕྱིར་རོ། །གོང་དུ་གྲགས་ངོར་མ་ཁྱབ་བྱས་པ་ལ་ཁོ་ན་རེ། གཟུགས་འཛིན་དབང་མངོན་སྐྱེས་པའི་གང་ཟག་ཡིན་ན། དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཡིན་པར་ཐལ། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་དེ། དེ་སྐྱེས་པའི་གང་ཟག་ཡིན་པའི་ཕྱིར་ཏེ། དེ་དེ་སྐྱེས་པའི་གང་ཟག་དང་། དེ་དེ་གནས་པའི་གང་ཟག དེ་འགགས་པའི་གང་ཟག་གསུམ་པོ་གང་རུང་གང་ཞིག དེ་གནས་པའི་གང་ཟག་ཀྱང་མ་ཡིན། དེ་འགགས་པའི་གང་ཟག་ཀྱང་མ་ཡིན་པའི་ཕྱིར། དང་པོ་དེར་ཐལ། གང་ཟག་ཡིན་པའི་ཕྱིར། གཉིས་པ་མ་གྲུབ་ན་དེ་རྒྱུད་ལྡན་གྱི་གང་ཟག་ཡིན་པར་ཐལ་ལོ། །གསུམ་པ་མ་གྲུབ་ན། དེ་ཆོས་ཅན། ཁྱོད་གཟུགས་འཛིན་དབང་མངོན་འགགས་པའི་གང་ཟག་ཡིན་པར་ཐལ། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་འགགས་པའི་གང་ཟག་གང་ཞིག གཟུགས་འཛིན་དབང་མངོན་དང་། དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་གཉིས་དུས་མཉམ་དུ་འགགས་པའི་ཕྱིར་ཏེ། དེ་གཉིས་དུས་མ་ཉམ་དུ་སྐྱེས་པའི་ཕྱིར། འདོད་མི་ནུས་ཏེ། དེ་སྐྱེས་པའི་གང་ཟག་ཡིན་པའི་ཕྱིར་རོ། །གལ་ཏེ་དེ་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་འགགས་པའི་གང་ཟག་གང་ཞིག དེ་གཉིས་དུས་མཉམ་དུ་འགགས་པའི་ཕྱིར་ལ་མ་ཁྱབ་བྱས་ན། འོ་ན། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེ་ཁ་མའི་གང་ཟག་དེ། གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་འགགས་ཁ་མའི་གང་ཟག་ཡིན་པར་ཐལ། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་དེ་དེ་འགགས་པའི་གང་ཟག་ཡིན་པའི་ཕྱིར། འདོད་ན་ཆོས་ཅན། ཁྱོད་དེ་འགག་གཞི་ཡིན་པའི་གང་ཟག་ཡིན་པར་ཐལ། ཁྱོད་དེ་འགག་ཁ་མའི་གང་ཟག་ཡིན་པའི་ཕྱིར། འདོད་ན། ཁྱོད་དེ་སྐྱེས་པའི་གང་ཟག་ཡིན་པར་ཐལ། འདོད་པའི་ཕྱིར། ཁྱབ་པ་ནི། ཁྱོད་རང་གིས། འགག་བཞིན་པ་ནི་ཡོད་ཀྱང་འཇིག་ལ་ཕྱོགས་པར་འདོད་གྱུར་པ། །ཞེས་པའི་ལུང་འདྲེན་དང་བཅས་ཁས་བླངས་སོ་ཞེས་ཟེར་ན། འདི་འདྲའི་རིགས་ཀྱི་དཀའ་གནད་ཆེ་བ་མང་དུ་ཡོད་པས་འོག་ཏུ་ལན་ཕྱོགས་གཅིག་ཏུ་འདེབས་སོ། །ཡང་ཁོ་ན་རེ། རྟོག་པ་དང་དུས་མཉམ་དུ་བྱུང་བའི་རྣམ་མཁྱེན་སྐྱེས་པའི་སངས་འཕགས་ཆོས་ཅན། ཁྱོད་རྟོག་པ་སྐྱེས་པའི་གང་ཟག་ཡིན་པར་ཐལ། ཁྱོད་རྟོག་པ་དང་དུས་མཉམ་དུ་བྱུང་བའི་རྣམ་མཁྱེན་སྐྱེས་པའི་གང་ཟག་གང་ཞིག རྟོག་པ་དང་། རྟོག་པ་དང་དུས་མཉམ་དུ་བྱུང་བའི་རྣམ་མཁྱེན་གཉིས་སྐྱེ་འགག་གནས་གསུམ་ཅིག་ཅར་བྱེད་པའི་ཕྱིར་རོ། །སྐྱེ་འགག་རིགས་པ་གཞུང་བསྲིངས་ན། འདོད་ལན་ཡིན་ཡང་། གྲགས་པ་དང་འགལ་ན་སྙིང་གས་དོགས་འདུག་པས་རེ་ཞིག་མ་ཁྱབ། འདོད་ན་དེ་ཆོས་ཅན། ཁྱོད་རྟོག་པ་རྒྱུད་ལྡན་གྱི་གང་ཟག་ཡིན་པར་ཐལ། ཁྱོད་རྟོག་པ་སྐྱེས་པའི་གང་ཟག་ཡིན་པའི་ཕྱིར། མ་ཁྱབ་མཚམས་ལ། དེ་ཆོས་ཅན། ཁྱོད་རྟོག་པ་སྐྱེས་པའི་གང་ཟག་ཡིན་པར་ཐལ། ཁྱོད་རྟོག་པ་རང་དུས་སུ་སྐྱེས་པའི་གང་ཟག་ཡིན་པའི་ཕྱིར་ཏེ། ཁྱོད་གང་ཟག་གང་ཞིག་རྟོག་པ་དེ་ཁྱོད་ཀྱི་དུས་སུ་སྐྱེས་པའི་ཕྱིར་ན། གོང་གི་མ་ཁྱབ་མཚམས་ལ་ལྟོས་ཏེ་འདིར་མ་ཁྱབ། རྟགས་ཕྱི་མ་དེར་ཐལ། རྟོག་པ་དེ་ཁྱོད་དང་དུས་མཉམ་དུ་སྐྱེས་པའི་ཕྱིར་ཏེ། ཁྱོད་རྟོག་པ་དང་དུས་མཉམ་ཡིན་པའི་ཕྱིར་རོ། །ཁྱོད་རྟོག་པ་དང་དུས་མཉམ་དུ་སྐྱེས་པའི་གང་ཟག་ཡིན་པར་ཐལ་ལ། མ་ཁྱབ་ན། དེ་མིན་པར་ཐལ། ཁྱོད་རྟོག་པ་དང་དུས་སུ་འགགས་པའི་གང་ཟག་ཡིན་པར་ཐལ། ཁྱོད་རྟོག་པ་དང་དུས་སུ་སྤངས་པའི་གང་ཟག་ཡིན་པའི་ཕྱིར་ཏེ། ཁྱོད་སྒྲིབ་པ་དང་དུས་སུ་སྤངས་པའི་གང་ཟག་ཡིན་པའི་ཕྱིར་ཏེ། ཁྱོད་སངས་འཕགས་ཡིན་པའི་ཕྱིར་རོ། །ཡང་རྟོག་པ་དང་དུས་མཉམ་དུ་བྱུང་བའི་རྣམ་མཁྱེན་སྐྱེས་པའི་སངས་འཕགས་ཆོས་ཅན། ཁྱོད་རྟོག་པ་འགགས་པའི་གང་ཟག་ཡིན་པར་ཐལ། དེ་འགགས་པའི་གང་ཟག་གང་རུང་ཡིན། དེ་སྐྱེས་པའི་གང་ཟག་མ་ཡིན་པའི་ཕྱིར། དང་པོ་དེར་ཐལ། ཁྱོད་རྟོག་པ་རྒྱུད་ལ་ལྡན་པའི་གང་ཟག་དང་། རྟོག་པ་རྒྱུད་ལ་མི་ལྡན་པའི་གང་ཟག་གང་རུང་ཡིན་པའི་ཕྱིར་ཏེ། ཁྱོད་གང་ཟག་ཡིན་པའི་ཕྱིར། ཕྱི་མ་དངོས། འདོད་ན། རྟོག་པ་དེ་ཁྱོད་ཀྱི་དུས་སུ་འགགས་པར་ཐལ། ཁྱོད་རྟོག་པ་འགགས་པའི་གང་ཟག་ཡིན་པའི་ཕྱིར། འདོད་ན། རྟོག་པ་ཆོས་ཅན། ཁྱོད་རྟོག་པ་དང་དུས་མཉམ་དུ་བྱུང་བའི་རྣམ་མཁྱེན་སྐྱེས་པའི་སངས་རྒྱས་འཕགས་པའི་དུས་སུ་མ་འགགས་པར་ཐལ། ཁྱོད་དེའི་དུས་ཡོད་པའི་ཕྱིར་ཏེ། ཁྱོད་དེ་སྐྱེས་པའི་དུས་སུ་ཡོད་པའི་ཕྱིར་ཏེ། ཁྱོད་དེ་དང་དུས་མཉམ་དུ་བྱུང་བའི་དངོས་པོ་ཡིན་པའི་ཕྱིར་རོ། །ཡང་རྣམ་མཁྱེན་དང་དུས་མཉམ་དུ་བྱུང་བའི་རྟོག་པ་སྐྱེས་པའི་སོ་སོ་སྐྱེ་བོ་ཆོས་ཅན། ཁྱོད་རྣམ་མཁྱེན་སྐྱེས་པའི་གང་ཟག་ཡིན་པར་ཐལ། །ཁྱོད་རྣམ་མཁྱེན་དང་དུས་མཉམ་དུ་བྱུང་བའི་རྟོག་པ་སྐྱེས་པའི་གང་ཟག་གང་ཞིག རྣམ་མཁྱེན་དང་རྣམ་མཁྱེན་དང་དུས་མཉམ་དུ་བྱུང་བའི་རྟོག་པ་གཉིས་སྐྱེ་འགག་གནས་གསུམ་ཅིག་ཅར་དུ་བྱེད་པའི་ཕྱིར་ན། མ་ཁྱབ། འདོད་ན། ཁྱོད་སངས་འཕགས་ཡིན་པར་ཐལ། ཁྱོད་རྣམ་མཁྱེན་ཐོབ་པའི་གང་ཟག་ཡིན་པའི་ཕྱིར་ཏེ། ཁྱོད་དེ་སྐྱེས་པའི་གང་ཟག་ཡིན་པའི་ཕྱིར། རྟགས་དང་པོ་དངོས། མ་ཁྱབ་མཚམས་ལ། དེ་ཆོས་ཅན། ཁྱོད་རྣམ་མཁྱེན་སྐྱེས་པའི་གང་ཟག་ཡིན་པར་ཐལ། ཁྱོད་དེ་སྐྱེས་པའི་གང་ཟག་དང་དེ་འགགས་པའི་གང་ཟག་གང་རུང་ཡིན། ཕྱི་མ་མ་ཡིན་པའི་ཕྱིར། གང་རུང་ཡིན་པར་ཐལ། གང་ཟག་ཡིན་པའི་ཕྱིར། ཕྱི་མ་མ་གྲུབ་ན། དེ་ཆོས་ཅན། ཁྱོད་རང་རྒྱུད་ལ་རྣམ་མཁྱེན་སྐྱེས་མྱོང་བའི་གང་ཟག་ཡིན་པར་ཐལ་ལོ་ཟེར་ན་མ་ཁྱབ་བྱས་པ་ལ། འོ་ན་དེ་རྣམ་མཁྱེན་འགགས་མ་ཐག་པའི་གང་ཟག་ཡིན་པར་ཐལ། རྣམ་མཁྱེན་འགགས་པའི་གང་ཟག་ཡིན་པའི་ཕྱིར་ན་མ་ཁྱབ། འདོད་ན་རྣམ་མཁྱེན་དང་དུས་མཉམ་དུ་བྱུང་བའི་རྟོག་པ་སྐྱེ་ཁ་མའི་སོ་སོ་སྐྱེ་བོ་དེ། རྣམ་མཁྱེན་འགག་ཁ་མའི་གང་ཟག་ཡིན་པར་ཐལ། དེ་འདྲའི་རྟོག་པ་སྐྱེས་མ་ཐག་པའི་སོ་སོ་སྐྱེ་བོ་དེ། རྣམ་མཁྱེན་འགགས་མ་ཐག་པའི་གང་ཟག་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་རྣམ་མཁྱེན་འགག་བཞིན་པའི་གང་ཟག་ཡིན་པར་ཐལ། དེའི་ཕྱིར། འདོད་ན་ཁྱོད་དེ་སྐྱེས་པའི་གང་ཟག་ཡིན་པར་ཐལ་ལོ། །དེས་ན་སྐྱེ་འགག་རྒྱུ་འབྲས་ཀྱི་རིགས་པ་གཙོ་བོར་བྱས་ན། དེ་འདྲའི་སོ་སྐྱེ་དེ། རྣམ་མཁྱེན་རང་རྒྱུད་ལ་སྐྱེས་པའི་གང་ཟག་མིན་ཡང་། རྣམ་མཁྱེན་སྐྱེས་པའི་གང་ཟག་ཡིན་ཏེ། རྣམ་མཁྱེན་དང་དུས་མཉམ་དུ་སྐྱེས་པའི་གང་ཟག་ཡིན་པའི་ཕྱིར། རྟོག་པ་དང་དུས་མཉམ་དུ་བྱུང་བའི་སངས་འཕགས་དེ་ཡང་རྟོག་པ་རང་རྒྱུད་ལ་སྐྱེས་པའི་གང་ཟག་མིན་ཡང་། རྟོག་པ་སྐྱེས་པའི་གང་ཟག་ཡིན་ཏེ། དེ་དང་དུས་མཉམ་དུ་སྐྱེས་པའི་གང་ཟག་ཡིན་པའི་ཕྱིར། དེས་ན་དེ་དང་དེ་རྒྱུད་ལྡན་གྱི་གང་ཟག་ཡིན་པར་ཐལ། དེ་དང་དེ་སྐྱེས་པའི་གང་ཟག་ཡིན་པར་ཐལ། མ་ཁྱབ་བྱས་ན་དཀའ་བའི་གནད་ལས་གྲོལ་བ་ཡིན་མོད། བློ་ཆུང་མང་པོ་དག་གི་བློར་ཤོང་བ་དཀའ་བས། རེ་ཞིག་སྔ་མ་ལྟར་སྐྱོངས་ཤིང་། ཕྱིས་ཤེས་པ་རྣལ་དུ་ཕེབས་ན་གཞུང་ལམ་ལ་ཕྱིན་པས་ཆོག་གོ །ཡང་ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པར་ཐལ། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་རྒྱུད་ལྡན་གྱི་གང་ཟག་གང་ཞིག་ཁྱོད་དེ་དང་དུས་མཉམ་དུ་བྱུང་བའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པར་ཐལ། ཁྱོད་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པར་ཐལ། ཁྱོད་གཟུགས་འཛིན་དབང་མངོན་རྒྱུད་ལྡན་གྱི་གང་ཟག་གང་ཞིག་ཁྱོད་གཟུགས་འཛིན་དབང་མངོན་དང་དུས་མཉམ་དུ་བྱུང་བའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར། དེ་ལ་དངོས་སྐྱོན་ཚིག་སྐྱོན་མི་འདུག་པའི་ཕྱིར། འདོད་ན་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཆོས་ཅན། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པར་ཐལ། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་རྒྱུད་ལྡན་གྱི་གང་ཟག་ཡིན་པ་གང་ཞིག ཁྱོད་དེ་དང་དུས་མཉམ་དུ་བྱུང་བའི་ཕྱིར། ཁྱབ་པ་གཤག་པ་ཡིན་པས་དངོས་འགལ། དང་པོ་དེར་ཐལ། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་རྒྱུད་ལྡན་གྱི་གང་ཟག་ཡིན་པའི་ཕྱིར་ཏེ། དེ་སྐྱེས་པའི་གང་ཟག་ཡིན་པའི་ཕྱིར། ཁྱབ་པ་ད་ལྟ་འཆའ་ཡིན་ཡོད་དོ། །གོང་གི་གནད་བསྟན་པ་ལྟར་ན། འདིའི་རིགས་ལ་ཁྱབ་པ་ཡོང་ཤས་ཆུང་ངོ་། །རྩ་བར་འདོད་ན། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་ཡིན་པར་ཐལ། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐྱེས་པའི་གང་ཟག་གང་ཞིག གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་དང་། དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་གཉིས་སྐྱེ་འགག་གནས་གསུམ་ཅིག་ཅར་དུ་བྱེད་པའི་ཕྱིར། གཞུང་ལམ་ལ་འགྲོ་མ་ནུས་ན་འདིར་ཁྱབ་པ་མེད་ལས་འོས་མེད་དེ། ཤ་ཕྱེ་མར་ཕྱེའི་རྣམ་པ་གཅིག་ཡོང་ལགས་སམ། འདོད་ན། ཁྱོད་དེ་རྒྱུད་ལྡན་གྱི་གང་ཟག་ཡིན་པར་ཐལ། ཁྱོད་དེ་སྐྱེས་པའི་གང་ཟག་ཡིན་པའི་ཕྱིར། གཞུང་ལམ་པ་ཚོ་འདི་རིགས་ལ་མ་ཁྱབ། འདོད་ན་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཆོས་ཅན་གྱིས་བཤག འདོད་ན། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་རྒྱུད་ལྡན་ཡིན་པར་ཐལ་ལོ། །འདོད་ན་མིན་པར་ཐལ། ཁྱོད་གཟུགས་འཛིན་དབང་མངོན་སྐད་ཅིག་མ་གཉིས་པ་རྒྱུད་ལྡན་ཡིན་པའི་ཕྱིར་རོ། །ཁ་ཅིག འདི་རིགས་ལ་ཁྱབ་པ་མེད་ཟེར་ཏེ། མིག་གཡས་གཡོན་ལ་བརྟེན་པའི་གཟུགས་འཛིན་དབང་མངོན་སྐད་ཅིག་མ་སྔ་ཕྱི་གཉིས་རྒྱུད་ལྡན་ཡོད་པའི་ཕྱིར་ཟེར་བའང་ཡོད་མོད། དེ་འདྲ་རེ་ཙམ་ཡོད་དུ་ཆུག་ནའང་། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་ནས། བརྒྱ་སོགས་གྲངས་མེད་ཡོད་པས་དེ་རྣམས་སྐྱེས་པའི་གང་ཟག་དེ་རྣམས་ཅིག་ཅར་རྒྱུད་ལྡན་ཡིན་པ་ཧ་ཅང་ཐལ་ཆེས་སོ། །གལ་ཏེ་རྩ་བ་ལ་མ་ཁྱབ་ཟེར་ནའང་གནད་འདྲ་ཞིང་ཁྱད་པར་མེད་དོ། །འོ་ན། གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ཆོས་ཅན། ཁྱོད་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པར་ཐལ། ཁྱོད་དེ་རྒྱུད་ལྡན་གྱི་གང་ཟག་གང་ཞིག ཁྱོད་གཟུགས་འཛིན་དབང་མངོན་དང་དུས་མཉམ་དུ་བྱུང་བའི་ཕྱིར། ཁྱབ་པ་བཤགས་པ་ཡིན་པས་དངོས་འགལ། དང་པོ་དེར་ཐལ། ཁྱོད་གཟུགས་འཛིན་དབང་མངོན་སྐད་ཅིག་མ་གཉིས་པ་རྒྱུད་ལྡན་གྱི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། འདོད་ན་ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་ཡིན་པར་ཐལ། ཁྱོད་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པའི་ཕྱིར། ཁྱབ་པ་ནི་རྩ་བའི་དམ་བཅའ་རང་ལ་དངོས། འདོད་ན། ཁྱོད་དེ་རྒྱུད་ལྡན་གྱི་གང་ཟག་ཡིན་པར་ཐལ་ལོ། །ཟེར་ན། གཞུང་ལམ་པ་ཚོ་འདིར་མ་ཁྱབ་བྱས་ན་བདེ་མོ་གཅིག་གདའ། རི་བོང་ཅལ་རྗེས་འབྲང་བ་ཚོ་ལ་ཁྱབ་པ་བྱུང་། འདོད་ན། མིན་པར་ཐལ། གཟུགས་འཛིན་དབང་མངོན་སྐད་ཅིག་མ་གཉིས་པ་རྒྱུད་ལྡན་གྱི་གང་ཟག་ཡིན་པའི་ཕྱིར་ཏེ། གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་རྒྱུད་ལྡན་གྱི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཡང་ཁྱབ་པ་རི་བོང་ཅལ་ལ་སོང་ངོ་། །གལ་ཏེ་རྩ་བར་མ་ཁྱབ་སྟེ། དེ་གཟུགས་འཛིན་དབང་མངོན་སྐད་ཅིག་མ་དང་པོ་དང་གཉིས་པ་གཉིས་ཅིག་ཅར་རྒྱུད་ལྡན་གྱི་གང་ཟག་ཡིན་ནོ་ཟེར་ན། འོ་ན་གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་དང་། བཞི་པ་སྐྱེས་པའི་གང་ཟག་སོགས་ཐམས་ཅད། གཟུགས་འཛིན་དབང་མངོན་སྐད་ཅིག་མ་དང་པོ་རྒྱུད་ལྡན་གྱི་གང་ཟག་ཏུ་ཐལ་ལོ། །འོ་ན་གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་ནས། བརྒྱ་སྐྱེས་པའི་བར་གྱི་གང་ཟག་ཐམས་ཅད་གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་ཏུ་ཐལ། དེ་རྣམས་གཟུགས་འཛིན་དབང་མངོན་སྐྱེས་པའི་གང་ཟག་ཡིན་པའི་ཕྱིར་ཏེ། དེ་རྣམས་གཟུགས་འཛིན་དབང་མངོན་དང་དུས་མཉམ་པའི་གང་ཟག་ཡིན་པའི་ཕྱིར། ཟེར་ན་གཞུང་ལམ་པ་ཚོར་འདོད་ལན་བཏབ་པ་ལ་འཇིགས་རྒྱུ་མི་འདུག་གོ །དེས་ན་གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག དེ་གསུམ་པ་བཞི་པ་སོགས་སྐྱེས་པའི་གང་ཟག་རྣམས། གཟུགས་འཛིན་དབང་མངོན་སྐྱེས་པའི་གང་ཟག་ནི་ཡིན་ཏེ། དེ་སྐྱེས་པའི་གང་ཟག་དང་། དེ་འགགས་པའི་གང་ཟག་གང་རུང་གང་ཞིག དེ་འགགས་པའི་གང་ཟག་མིན་པའི་ཕྱིར། ཕྱི་མ་མ་གྲུབ་ན་དེ་མིན་པར་ཐལ། ཁྱོད་དེ་རྒྱུད་ལྡན་གྱི་གང་ཟག་གང་ཞིག ཁྱོད་དེ་དང་དུས་མཉམ་དུ་སྐྱེས་པའི་གང་ཟག་ཡིན་པའི་ཕྱིར། འདི་ལ་ཁྱབ་པ་རིགས་པས་གྲུབ་པ་འདྲའོ། །དེ་རྣམས་གཟུགས་འཛིན་དབང་མངོན་སྐྱེས་པའི་གང་ཟག་ཏུ་ཁས་བླངས་པ་ཕྱིན། གཟུགས་འཛིན་དབང་མངོན་སྐད་ཅིག་མ་དང་པོ་སྐྱེས་པའི་གང་ཟག་ཏུ་ཁས་མ་བླངས་ན། རང་རིག་རྩ་བའི་དམ་བཅའ་དང་འགལ། དེས་ན་དེ་རྒྱུད་ལྡན་ཡིན་པར་ཐལ་ལ་ཁྱབ་པ་མི་ཡོང་བ་མངོན་དུ་གྱུར། དེའི་གནད་ཀྱིས་རྟོག་པ་དང་དུས་མཉམ་དུ་བྱུང་བའི་སངས་འཕགས་དེ་རྟོག་པ་སྐྱེས་པའི་གང་ཟག་ཡིན་ཀྱང་། རྟོག་པ་རྒྱུད་ལྡན་མིན། རྣམ་མཁྱེན་དང་དུས་མཉམ་དུ་བྱུང་བའི་སོ་སོ་སྐྱེ་བོ་དེ། རྣམ་མཁྱེན་སྐྱེས་པའི་གང་ཟག་ཡིན་ཀྱང་། དེ་རྒྱུད་ལྡན་མིན་ཞེས་ཁས་ལེན་རིགས་པ་ཨེ་ཡིན་བསམ་མོ། །འོན་ཀྱང་། དཔྱོད་ལྡན་དག་གིས་དཔྱད་འཚལ་ལོ། །འོག་ཏུ་ལན་ཕྱོགས་གཅིག་ཏུ་འདེབས་སོ་ཞེས་གདམས་པ་དེ་ནི་འདི་ལགས་སོ། །གཞན་ཡང་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེ་ཁ་མའི་གང་ཟག་དེ། མིག་དབང་གཟུགས་ཅན་པ་སྐད་ཅིག་མ་གཉིས་པ་དང་མིག་དབང་གཟུགས་ཅན་པ་སྐད་ཅིག་མ་དང་པོ་གཉིས་ཅིག་ཅར་དུ་རྒྱུད་ལྡན་གྱི་གང་ཟག་ཡིན་པར་ཐལ། དེ་སྐྱེས་པའི་གང་ཟག་དེ་གཟུགས་འཛིན་དབང་མངོན་སྐད་ཅིག་མ་དང་པོ་གཉིས་ཅིག་ཅར་དུ་རྒྱུད་ལྡན་གྱི་གང་ཟག་ཡིན་པའི་ཕྱིར། རྟགས་དེར་ཐལ། གཟུགས་འཛིན་དབང་མངོན་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་སྐྱེས་པའི་གང་ཟག་དེ། དེ་གཉིས་ཅིག་ཅར་དུ་རྒྱུད་ལྡན་གྱི་གང་ཟག་ཡིན་པའི་ཕྱིར་ཏེ། དེ་གཉིས་རེ་རེ་ནས་རྒྱུད་ལྡན་གྱི་གང་ཟག་ཡིན་པའི་ཕྱིར། རྟགས་ཁྱོད་རང་གིས་གོང་དུ་ཁས་བླངས་སོ། །འདོད་ན་ཧ་ཅང་ཐལ་ཆེས་སོ། །ཡང་ཁོ་ན་རེ། ཤེས་པ་སྐད་ཅིག་མ་དང་པོ་འགགས་པའི་གང་ཟག་ཡིན་ན། ཤེས་པ་འགགས་པའི་གང་ཟག་ཡིན་དགོས་པར་ཐལ། དེ་གཉིས་སྐྱེ་འགག་གནས་གསུམ་ཅིག་ཅར་བྱེད་པའི་ཕྱིར། འདོད་བྱས་པ་ལ། འོ་ན་ཤེས་པ་སྐད་ཅིག་མ་གཉིས་པ་སྐྱེས་པའི་གང་ཟག་ཆོས་ཅན་གྱིས་བཤག ཟེར་ན། འདོད་ལན་ཡིན་ནོ། །འོ་ན་དེ་ཆོས་ཅན། ཁྱོད་ཤེས་པ་འགགས་པའི་གང་ཟག་མིན་པར་ཐལ། ཁྱོད་ཤེས་པ་གནས་པའི་གང་ཟག་ཡིན་པའི་ཕྱིར་ཏེ། ཁྱོད་ཤེས་པ་རྒྱུད་ལྡན་གྱི་གང་ཟག་ཡིན་པའི་ཕྱིར་ན་འདིར་མ་ཁྱབ། རྟགས་དེར་ཐལ། གང་ཟག་ཡིན་པའི་ཕྱིར། མ་ཁྱབ་མཚམས་ལ། དེ་ཆོས་ཅན། ཁྱོད་ཤེས་པ་གནས་པའི་གང་ཟག་ཡིན་པར་ཐལ། ཁྱོད་སྲོག་གནས་པའི་གང་ཟག་ཡིན་པའི་ཕྱིར་ཏེ། ཁྱོད་སྲོག་ཅན་གྱི་གང་ཟག་ཡིན་པའི་ཕྱིར་ན་མ་ཁྱབ། རྟགས་དེར་ཐལ། ཁྱོད་སྲོག་རྒྱུད་ལྡན་གྱི་གང་ཟག་ཡིན་པའི་ཕྱིར་རོ། །ཡང་དེ་ཆོས་ཅན། ཁྱོད་ཤེས་པ་འགགས་པའི་གང་ཟག་མིན་པར་ཐལ། ཁྱོད་ཤེས་པ་སྐྱེས་པའི་གང་ཟག་ཡིན་པའི་ཕྱིར་ཏེ། ཁྱོད་རང་རྒྱུད་ཀྱི་ཤེས་པ་སྐྱེས་པའི་གང་ཟག་ཡིན་པའི་ཕྱིར་ན་མ་ཁྱབ། རྟགས་དེར་ཐལ། ཁྱོད་རང་གང་ཞིག་ཁྱོད་གང་ཟག་ཡིན་པའི་ཕྱིར་རོ། །ཡང་དེ་ཆོས་ཅན། ཁྱོད་ཤེས་པ་སྐྱེས་པའི་གང་ཟག་ཡིན་པར་ཐལ། གང་ཟག་གང་ཞིག་ཁྱོད་ཀྱི་རྒྱུད་ལ་ཤེས་པ་སྐྱེས་པའི་ཕྱིར་ནའང་མ་ཁྱབ། ཤེས་པ་ཁྱོད་ཀྱི་རྒྱུད་ལ་སྐྱེས་པའི་ཕྱིར་ན་རྟགས་མ་གྲུབ་བོ། །ཡང་འདིར་ཁ་ཅིག ཤེས་པ་འགགས་པའི་གང་ཟག་མེད་ཟེར་ན། དེར་ཐལ། ཤེས་པའི་འབྲས་བུར་གྱུར་པའི་ཤེས་པ་སྐྱེས་པའི་གང་ཟག་དེ་དེ་ཡིན་པའི་ཕྱིར། མ་གྲུབ་ན། དེར་ཐལ། ཆོས་ཡིན་པའི་ཕྱིར། མ་ཁྱབ་ན་བསལ་བ་དེར་ཐལ། ཤེས་པའི་འབྲས་བུའི་ཤེས་པ་སྐྱེ་ཁ་མའི་གང་ཟག་དེ་ཤེས་པ་འགག་ཁ་མའི་གང་ཟག་ཡིན་ཏེ། དེ་ཤེས་པ་འགག་བཞིན་པའི་གང་ཟག་ཡིན་པའི་ཕྱིར་ཏེ། ཤེས་པ་སྐྱེས་པའི་གང་ཟག་ཡིན་པའི་ཕྱིར་རོ། །ཡང་ཤེས་པ་འགགས་པའི་གང་ཟག་ཡོད་པར་ཐལ། སྲོག་འགགས་པའི་གང་ཟག་དེ་དེ་ཡིན་པའི་ཕྱིར། དེ་ཆོས་ཅན། ཁྱོད་དེར་ཐལ། ཆོས་ཅན་ཡིན་པའི་ཕྱིར། མ་གྲུབ་ན་དེར་ཐལ། སྲོག་འགགས་པའི་གང་ཟག་ཡོད་པའི་ཕྱིར་ཏེ། སྲོག་འགག་ཁ་མའི་གང་ཟག་ཡོད་པའི་ཕྱིར་ཏེ། སྲོག་འཆད་ཁ་མའི་གང་ཟག་ཡོད་པའི་ཕྱིར་ཏེ། ལས་ཉོན་གྱིས་འཆི་འཕོ་ཀ་མའི་གང་ཟག་ཡོད་པའི་ཕྱིར་རོ། །དེ་ལྟར་བྱས་པ་ལ། ཁོ་ན་རེ། འོ་ན་མི་ཡི་རྟེན་ལ་ཤི་འཕོས་ནས་བར་སྲིད་དུ་སྐྱེ་བ་བླངས་མ་ཐག་པའི་གང་ཟག་དེ། སྲོག་ཆད་པའི་གང་ཟག་ཡིན་པར་ཐལ། སྲོག་ཆད་པའི་གང་ཟག་ཡོད་པ་གང་ཞིག མི་ཡི་རྟེན་ལ་འཆི་འཕོ་བྱེད་བཞིན་པའི་གང་ཟག་དེ་དེ་མིན་པའི་ཕྱིར། འདོད་ན་དེ་ཆོས་ཅན། ཁྱོད་སྲོག་ཆད་པའི་གང་ཟག་མིན་པར་ཐལ། ཁྱོད་སྲོག་གནས་པའི་གང་ཟག་ཡིན་པའི་ཕྱིར་ཏེ། ཁྱོད་བར་སྲིད་ཀྱི་སྲོག་གནས་པའི་གང་ཟག་ཡིན་པའི་ཕྱིར་ན་མ་ཁྱབ། རྟགས་དེར་ཐལ། དེ་བར་སྲིད་དུ་སྐྱེ་བ་བླངས་མ་ཐག་པའི་གང་ཟག་ཡིན་པའི་ཕྱིར། ཡང་ཁོ་ན་རེ། མིར་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་ཡིན་ན། མི་ཡི་རྒྱུད་ཀྱི་ཤེས་པ་སྐྱེས་པའི་གང་ཟག་ཡིན་དགོས་པར་ཐལ། མི་ཡི་རྟེན་ལ་ལས་ཉོན་གྱིས་འཆི་འཕོ་ཁ་མའི་གང་ཟག་ཡིན་ན་མིའི་རྒྱུད་ཀྱི་ཤེས་པ་འགག་ཁ་མའི་གང་ཟག་ཡིན་དགོས་པའི་ཕྱིར། དེ་དེ་ཡིན་ན་མིའི་རྒྱུད་ཀྱི་སྲོག་འགག་ཁ་མའི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན་མིའི་སྲོག་འཆད་ཁ་མའི་གང་ཟག་ཡིན་དགོས་པའི་ཕྱིར་ཏེ། མིའི་རྟེན་ལ་ལས་ཉོན་གྱིས་འཆི་འཕོས་མ་ཐག་པའི་གང་ཟག་ཡིན་པའི་ཕྱིར་ཏེ། མིའི་རྒྱུད་ཀྱི་སྲོག་ཆད་མ་ཐག་པའི་གང་ཟག་ཡིན་དགོས་པའི་ཕྱིར། རྩ་བར་འདོད་ན། མིའི་སྔ་ལོགས་སུ་བྱུང་བའི་མིར་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་རྣམས་དང་། མིའི་ཕྱི་ལོགས་སུ་བྱུང་བའི་མིར་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་རྣམས་ཀྱིས་མ་ངེས་སོ། །རྟགས་ཆོས་ཅན་གྱིས་གྲུབ། རྩ་བར་འདོད་ན། ཁྱོད་མིའི་རྒྱུད་ཀྱི་ཤེས་པ་དང་དུས་མཉམ་ཡིན་པར་ཐལ་ལོ། །འདོད་ན། ཁྱོད་མི་དང་དུས་མཉམ་ཡིན་པར་ཐལ་ལོ། །ཞེས་སོགས་སྤྲོས་པས་ཆོག་གོ །འདི་ལ་ལན་ཇི་ལྟར་འདེབས་བསམ་དགོས་ཏེ། ཐལ་འགྱུར་གོང་མ་རྣམས་ལ་མ་ཁྱབ་ན་སྐྱོན་གཏོང་ལུགས་འདྲ། ཐལ་འགྱུར་རྗེས་མ་རང་ལ་མ་ཁྱབ་བྱས་ན། མིའི་ཕྱི་ལོགས་སུ་བྱུང་བའི་གང་ཟག་ཀྱང་ཡིན། མིའི་རྟེན་ལ་ལས་ཉོན་གྱིས་འཆི་འཕོས་མ་ཐག་པའི་གང་ཟག་ཀྱང་ཡིན་པའི་གཞི་མཐུན་པར་གྱུར་པའི་གང་ཟག་ཆོས་ཅན། ཁྱོད་མིའི་རྒྱུད་ཀྱི་སྲོག་ཆད་མ་ཐག་པའི་གང་ཟག་ཡིན་པར་ཐལ། ཁྱོད་མིའི་རྟེན་ལ་ལས་ཉོན་གྱིས་འཆི་འཕོས་མ་ཐག་པའི་གང་ཟག་ཡིན་པའི་ཕྱིར། ཁྱབ་པ་ཁས། འདོད་ན། ཁྱོད་མིའི་རྒྱུད་ཀྱི་སྲོག་འགགས་མ་ཐག་པའི་གང་ཟག་ཡིན་པར་ཐལ་ལོ། །འདོད་ན། ཁྱོད་མིའི་རྒྱུད་ཀྱི་ཤེས་པ་འགགས་མ་ཐག་པའི་གང་ཟག་ཡིན་པར་ཐལ་ལོ། །འདོད་ན། མིའི་ཕྱི་ལོགས་སུ་བྱུང་བའི་གང་ཟག་ཀྱང་ཡིན། མིའི་རྟེན་ལ་ལས་ཉོན་གྱིས་འཆི་འཕོ་ཀ་མའི་གང་ཟག་ཀྱང་ཡིན་པའི་གཞི་མཐུན་པར་གྱུར་པའི་གང་ཟག་དེ། མིའི་རྒྱུད་ཀྱི་ཤེས་པ་འགག་ཁ་མའི་གང་ཟག་ཡིན་པར་ཐལ་ལོ། །འདོད་ན། ཁྱོད་དེ་དང་དུས་མཉམ་ཡིན་པར་ཐལ་ལོ། །དེས་ན་རང་ལན་རྩ་བའི་རྟགས་མ་གྲུབ་སྟེ། མིའི་རྟེན་ལ་ལས་ཉོན་གྱིས་འཆི་འཕོས་མ་ཐག་པའི་གང་ཟག་ཡིན་ན། མིའི་སྲོག་ཆད་པའི་གང་ཟག་ཡིན་པས་ཁྱབ་ཀྱང་། དེ་ཆད་མ་ཐག་པའི་གང་ཟག་ཡིན་པས་མ་ཁྱབ་ཅེས་བྱའོ། །ཟུར་འདིས་གཞན་ཡང་མཚོན་ནོ། །ཡང་ཉོན་ཅིག ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་ཡིན་ན། ཤེས་པ་སྐྱེས་མ་ཐག་པའི་གང་ཟག་ཡིན་དགོས་པར་ཐལ། འདོད་ཁམས་སུ་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་ཡིན་ན་འདོད་ཁམས་པའི་རྒྱུད་ཀྱི་ཤེས་པ་སྐྱེས་མ་ཐག་པའི་གང་ཟག་ཡིན་དགོས་པའི་ཕྱིར་ཏེ། གཟུགས་མེད་ཁམས་ཀྱི་རྟེན་ནས་འདོད་ཁམས་སུ་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་ཡིན་ན། འདོད་ཁམས་པའི་རྒྱུད་ཀྱི་ཤེས་པ་སྐྱེས་མ་ཐག་པའི་གང་ཟག་ཡིན་དགོས་པའི་ཕྱིར་ཏེ། གཟུགས་མེད་ཁམས་ནས་འདོད་ཁམས་སུ་ལས་ཉོན་གྱིས་སྐྱེ་བ་ལེན་ཁ་མའི་གང་ཟག་ཡིན་ན། འདོད་ཁམས་པའི་རྒྱུད་ཀྱི་ཤེས་པ་མ་སྐྱེས་པའི་གང་ཟག་ཡིན་དགོས་པ་གང་ཞིག གཟུགས་མེད་ཁམས་ནས་འདོད་པའི་ཁམས་སུ་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་ཡིན་ན། འདོད་ཁམས་པའི་ཤེས་པ་མངོན་དུ་གྱུར་མ་ཐག་པའི་གང་ཟག་ཡིན་དགོས་པའི་ཕྱིར། དང་པོ་དེར་ཐལ། གཟུགས་མེད་ཁམས་པ་ཡིན་ན། འདོད་པ་ཁམས་པའི་རྒྱུད་ཀྱི་ཤེས་པ་མ་སྐྱེས་པའི་གང་ཟག་ཡིན་དགོས་པའི་ཕྱིར། རྟགས་ཕྱི་མ་དེར་ཐལ། གཟུགས་མེད་ཁམས་ནས་འདོད་ཁམས་སུ་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་ཡིན་ན། འདོད་ཁམས་པའི་རྒྱུད་ཀྱི་ཤེས་པ་མངོན་དུ་གྱུར་པའི་གང་ཟག་ཡིན་དགོས་པ་གང་ཞིག དེའི་རྟེན་ལ་དེར་ལས་ཉོན་གྱིས་སྐྱེ་བ་ལེན་ཁ་མའི་གང་ཟག་ཡིན་ན། འདོད་ཁམས་པའི་རྒྱུད་ཀྱི་ཤེས་པ་མངོན་དུ་མ་གྱུར་པའི་གང་ཟག་ཡིན་དགོས་པའི་ཕྱིར་རོ། །དང་པོ་དེར་ཐལ། དེ་ཡིན་ན་འདོད་ཁམས་པའི་རྒྱུད་ཀྱི་ཤེས་པ་རྒྱུད་ལྡན་གྱི་གང་ཟག་ཡིན་དགོས་པའི་ཕྱིར། རྟགས་འབུད། ཕྱི་མ་དེར་ཐལ། དེ་ཡིན་ན། གཟུགས་མེད་ཁམས་པ་ཡིན་དགོས། གཟུགས་མེད་ཁམས་པ་ཡིན་ན། འདོད་ཁམས་པའི་རྒྱུད་ཀྱི་ཤེས་པ་མངོན་དུ་མ་གྱུར་བའི་གང་ཟག་ཡིན་དགོས་པའི་ཕྱིར་རོ། །རྩ་བ་རང་དུ་འདོད་ན། ཤེས་པའི་ཕྱི་ལོགས་སུ་བྱུང་བའི་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་སོགས་ཆོས་ཅན་གྱིས་མ་ངེས། རྩ་བར་མ་ཁྱབ་ནའང་། འདོད་ཁམས་པའི་ཤེས་པའི་ཕྱི་ལོགས་སུ་བྱུང་བའི་འདོད་ཁམས་པ་ལས་ཉོན་གྱི་སྐྱེ་བ་བླངས་མ་ཐག་པའི་གང་ཟག་སོགས་ཀྱིས་མ་ངེས་སོ། །ཡང་འདོད་ཁམས་སུ་ལས་ཉོན་གྱིས་སྐྱེ་བ་བླངས་མ་ཐག་པའི་གང་ཟག་ཡིན་ན། འདོད་ཁམས་པའི་རྒྱུད་ཀྱི་ཤེས་པ་སྐྱེས་མ་ཐག་པའི་གང་ཟག་ཡིན་དགོས་པར་ཐལ། འདོད་པ་ཁམས་པའི་རྟེན་ལ་འཆི་འཕོ་ཁ་མའི་གང་ཟག་ཡིན་ན། འདོད་ཁམས་པའི་རྒྱུད་ཀྱི་ཤེས་པ་འགག་ཁ་མའི་གང་ཟག་ཡིན་དགོས་པའི་ཕྱིར་ཏེ། འདོད་ཁམས་ཀྱི་རྟེན་ནས་གཟུགས་མེད་ཁམས་སུ་འཆི་འཕོ་ཁ་མའི་གང་ཟག་ཡིན་ན། འདོད་ཁམས་པའི་རྒྱུད་ཀྱི་ཤེས་པ་འགག་ཁ་མའི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན་འདོད་ཁམས་ཀྱི་སྲོག་འགག་ཁ་མའི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན། འདོད་པ་ཁམས་པའི་རྒྱུད་ཀྱི་སྲོག་འཆད་ཀ་མའི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན། འདོད་ཁམས་པའི་སྲོག་ཆད་ནས་གཟུགས་མེད་ཁམས་སུ་སྐྱེ་བ་ལེན་ཁ་མའི་གང་ཟག་ཡིན་དགོས་པའི་ཕྱིར་རོ། །རྟགས་འབུད། རྩ་བར་འདོད་ན་གོང་ལྟར་གྱི་སྐྱོན་གཏོང་ཚུལ་ཤེས་སོ། །ཡང་ཁོ་ན་རེ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ། ཁྱོད་དང་དུས་མཉམ་དུ་བྱུང་བར་ཐལ། ཁྱོད་དང་དུས་མཉམ་དུ་བྱུང་བའི་གཟུགས་སྐད་ཅིག་མ་དང་པོ་ཡོད་པའི་ཕྱིར་ཏེ། ཁྱོད་འདུས་བྱས་ཡིན་པའི་ཕྱིར། འདོད་ན་བར་འཚངས་ཀྱི་སྐྱོན་ཅུང་ཟད་འབྱུང་ཉེན་ཡོད་པས་ཉོན་ཅིག འོ་ན་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ་གཟུགས་འཛིན་དབང་མངོན་དང་མཉམ་དུ་བྱུང་བར་ཐལ། འདོད་པའི་ཕྱིར། འདོད་ན་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་སྐད་ཅིག་མ་དང་པོ་དེ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་ཡིན་པར་ཐལ། འདོད་པའི་ཕྱིར། འདོད་ན། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་སྐད་ཅིག་མ་དང་པོ་ཆོས་ཅན། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་མིན་པར་ཐལ། ཁྱོད་དེའི་ཕྱི་ལོགས་སུ་བྱུང་བའི་ཕྱིར་ཏེ། ཁྱོད་དེའི་འབྲས་བུ་ཡིན་པའི་ཕྱིར་ཏེ་ཆོས་ཅན་ཡིན་པའི་ཕྱིར་རོ། །གལ་ཏེ་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་ཡིན་པར་ཐལ། འདོད་པའི་ཕྱིར་ལ་མ་ཁྱབ་ན། དེ་དང་དུས་མཉམ་དུ་བྱུང་བའི་གཟུགས་འཛིན་པའི་དབང་མངོན་སྐད་ཅིག་མ་དང་པོ་ཆོས་ཅན། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བར་ཐལ། ཁྱོད་དེ་དང་དུས་མཉམ་དུ་བྱུང་བའི་དབང་མངོན་ཡིན་པའི་ཕྱིར་ཏེ། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་ཡིན་པའི་ཕྱིར་ཏེ། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་པའི་དབང་མངོན་གང་ཞིག ཁྱོད་གཟུགས་འཛིན་དབང་མངོན་ཡིན་པའི་ཕྱིར། འདིར་མ་ཁྱབ་ལས་འོས་མེད་དོ་སྙམ་ན། བསལ་བ་དེར་ཐལ། ཁྱོད་དེ་དང་དུས་མཉམ་དུ་བྱུང་བའི་དབང་མངོན་ལྔ་པོ་གང་རུང་གང་ཞིག ཁྱོད་དེ་དང་དུས་མཉམ་དུ་བྱུང་བའི་སྒྲ་འཛིན་དབང་མངོན་སོགས་བཞི་པོ་གང་རུང་མིན་པའི་ཕྱིར། དང་པོ་དེར་ཐལ། ཁྱོད་དེ་དང་དུས་མཉམ་དུ་བྱུང་བའི་དབང་མངོན་གང་ཞིག དབང་མངོན་ཡིན་ན་གཟུགས་འཛིན་དབང་མངོན་སོགས་ལྔ་པོ་གང་རུང་ཡིན་པས་ཁྱབ་པའི་ཕྱིར་རོ། །དང་པོ། དངོས། ཕྱི་མ་རང་ལུགས་ལ་ཁས་ལེན་ནོ། །གོང་གི་རྟགས་ཕྱི་མ་གྲུབ་ན། འོ་ན་དེ་དང་དུས་མཉམ་དུ་བྱུང་བའི་སྒྲ་འཛིན་དབང་མངོན་ཡིན་པར་ཐལ། དེ་བཞི་གང་རུང་གང་ཞིག ཕྱི་མ་གསུམ་གང་རུང་མ་ཡིན་པའི་ཕྱིར། དེས་ཁེགས་སོ། །དེ་དག་ནི་གསལ་བའི་ནུས་འདོན་ཡིན་ལ་གོང་གི་རྟགས་ལ་ནུས་པ་འདོན་པ་ནི། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་ཆོས་ཅན། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་མ་ཡིན་པར་ཐལ། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོའི་ཕྱི་ལོགས་སུ་བྱུང་བའི་ཕྱིར་ཏེ། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་ཀྱི་ཕྱི་ལོགས་སུ་བྱུང་བ་ཡིན་པའི་ཕྱིར་ཏེ། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་ཀྱི་འབྲས་བུ་ཡིན་པའི་ཕྱིར་ཏེ། ཁྱོད་དེ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར། མ་གྲུབ་ན། དེ་དང་དུས་མཉམ་དུ་བྱུང་བའི་གཟུགས་ཆོས་ཅན། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་དེ་ཁྱོད་ཀྱི་གཟུང་དོན་དུ་བྱེད་པའི་དབང་མངོན་ཡིན་པར་ཐལ། ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་ཡོད་པ་གང་ཞིག ཁྱོད་གཟུང་དོན་ཡིན་པའི་ཕྱིར་རོ། །གལ་ཏེ་འདིར་མ་ཁྱབ་ཅེས་ཟེར་ན། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ། དེ་དང་དུས་མཉམ་དུ་བྱུང་བའི་གཟུང་དོན་དུ་བྱེད་པའི་དབང་མངོན་ཡིན་པར་ཐལ། དེ་དེ་དང་། དེའི་སྔ་ལོགས་སུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་གང་རུང་ཡིན། ཕྱི་མ་དེ་མ་ཡིན་པའི་ཕྱིར། ཕྱི་མ་མ་གྲུབ་ན། འོ་ན། གཟུགས་འཛིན་དབང་མངོན་སྐད་ཅིག་མ་དང་པོའི་ཕྱི་ལོགས་སུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་ཡིན་པར་ཐལ། འདོད་པའི་ཕྱིར། འདོད་ན། དེ་དང་དུས་མཉམ་དུ་བྱུང་བའི་གཟུགས་སྐད་ཅིག་མ་གཉིས་པ་གཟུང་དོན་དུ་བྱེད་པའི་དབང་མངོན་ཡིན་པར་ཐལ། འདོད་པ་གང་ཞིག དེ་དང་དུས་མཉམ་དུ་བྱུང་བའི་གཟུགས་དེ་གཟུགས་སྐད་ཅིག་མ་གཉིས་པ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་གཟུགས་འཛིན་དབང་མངོན་སྐད་ཅིག་མ་གཉིས་པ་ཡིན་པར་ཐལ། ཁྱོད་ཁྱོད་རང་གི་གཟུང་དོན་དུ་གྱུར་པའི་གཟུགས་སྐད་ཅིག་མ་གཉིས་པ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་ཏེ། དབང་མངོན་གང་ཞིག་ཁྱོད་ཀྱི་གཟུང་དོན་དུ་གྱུར་པའི་གཟུགས་སྐད་ཅིག་མ་གཉིས་པ་ཡོད་པའི་ཕྱིར་ཏེ། གོང་དེའི་ཕྱིར་རོ། །འདོད་མི་ནུས་ཏེ་ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་ཡིན་པའི་ཕྱིར་རོ། །གོང་གི་རྟགས་གཉིས་པ་དེ་དང་དུས་མཉམ་དུ་བྱུང་བའི་གཟུགས་གཟུགས་སྐད་ཅིག་མ་གཉིས་པ་ཡིན་པའི་ཕྱིར། མ་གྲུབ་ན། དེ་དེར་ཐལ། དེ་གཟུགས་སྐད་ཅིག་དང་པོ་དང་གཉིས་པ་གང་རུང་ཡིན། དེ་གཟུགས་སྐད་ཅིག་དང་པོ་མིན་པའི་ཕྱིར། ཕྱི་མ་མ་གྲུབ་ན། དེ་གཟུང་དོན་དུ་བྱེད་པའི་གཟུགས་འཛིན་དབང་མངོན་སྐད་ཅིག་མ་གཉིས་པ་མེད་པར་ཐལ་ལོ། །འདོད་ན། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་གཟུགས་འཛིན་དབང་མངོན་སྐད་ཅིག་མ་གཉིས་པ་ཡོད་པར་ཐལ། གཟུགས་འཛིན་དབང་མངོན་སྐད་ཅིག་མ་དང་པོའི་སྔ་ལོགས་སུ་བྱུང་བའི་གཟུགས་གཟུང་དོན་དུ་བྱེད་པའི་གཟུགས་འཛིན་དབང་མངོན་སྐད་ཅིག་མ་དང་པོ་ཡོད་པའི་ཕྱིར་ཏེ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ་དེ་ཡིན་པའི་ཕྱིར། རྟགས་དངོས་སོ། །འདི་དག་གི་རང་ལན་ཞིབ་ཆ་ངག་ལས་རྟོགས་དགོས་སོ། །ཡང་ཁྱོད་སྐད་ཅིག་མ་དང་པོ་དེ་ཁྱོད་སྐད་ཅིག་མ་གཉིས་པའི་སྔ་ལོགས་སུ་བྱུང་བར་ཐལ། ཁྱོད་སྐད་ཅིག་མ་དང་པོ་ཡོད་པ་གང་ཞིག ཁྱོད་སྐད་ཅིག་མ་གཉིས་པ་ཡོད་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པར་ཐལ། ཁྱོད་སྐད་ཅིག་མ་དང་པོ་དེ་ཁྱོད་སྐད་ཅིག་མ་གཉིས་པའི་སྔ་ལོགས་སུ་བྱུང་བར་ཐལ། ཁྱོད་གཟུགས་འཛིན་དབང་མངོན་ཡིན་པ་གང་ཞིག་ཁྱོད་སྐད་ཅིག་མ་དང་པོ་ཡང་ཡོད། ཁྱོད་སྐད་ཅིག་མ་གཉིས་པ་ཡང་ཡོད་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར། འདོད་ན། གཟུགས་ཆོས་ཅན་གྱིས་བཤོག རྟགས་སླ། འདོད་ན། གཟུགས་དང་དུས་མཉམ་དུ་བྱུང་བའི་གཟུགས་སྐད་ཅིག་མ་དང་པོ་ཆོས་ཅན། ཁྱོད་དེ་དང་དུས་མཉམ་དུ་བྱུང་བའི་གཟུགས་སྐད་ཅིག་མ་གཉིས་པའི་སྔ་ལོགས་སུ་བྱུང་བ་མིན་པར་ཐལ། ཁྱོད་དེ་དང་དུས་མཉམ་དུ་བྱུང་བའི་ཕྱིར་རོ། །དེར་ཐལ། ཁྱོད་གཟུགས་དང་དུས་མཉམ་དུ་བྱུང་བ་གང་ཞིག གཟུགས་དེ་དང་དུས་མཉམ་དུ་བྱུང་བའི་གཟུགས་སྐད་ཅིག་མ་གཉིས་པ་གཉིས་དུས་མཉམ་དུ་བྱུང་བའི་ཕྱིར་རོ། །དང་པོ་དེར་ཐལ། ཁྱོད་གཟུགས་དང་དུས་མཉམ་དུ་བྱུང་བའི་གཟུགས་སྐད་ཅིག་མ་དང་པོ་ཡིན་པའི་ཕྱིར། གཉིས་པ་ཡང་དེས་ཤེས་སོ། །དེས་གཟུགས་དང་། ཁོ་རང་དང་དུས་མཉམ་པའི་གཟུགས་སྐད་ཅིག་མ་དང་པོ་ནས། བརྒྱ་དང་གྲངས་མེད་ཀྱི་བར་ཐམས་ཅད་དུས་མཉམ་ཡིན་ཞིང་། དེའི་སྔ་ལོགས་དེ་མ་ཐག་པའི་གཟུགས་སྐད་ཅིག་མ་དང་རྟིང་ཐམས་ཅད་དུས་མཉམ་པ་དང་། གཟུགས་ཀྱི་ཕྱི་ལོགས་དེ་མ་ཐག་པའི་གཟུགས་དང་རྟིང་ཐམས་ཅད་ཀྱང་དུས་མཉམ་པར་ཤེས་པར་གྱིས་ཤིག དེས་ན་རྩ་བའི་རྟགས་མ་གྲུབ་བོ་བྱས་པ་ལ། དེ་ལ་ཁྱབ་པ་ཡོད་པར་ཐལ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ། དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པའི་སྔ་ལོགས་སུ་བྱུང་བ་ཡིན་པའི་ཕྱིར། མ་གྲུབ་བྱས་པ་ལ་དེར་ཐལ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་པའི་གཟུགས་འཛིན་དབང་མངོན་སྐད་ཅིག་མ་དང་པོ་དེ། གཟུགས་འཛིན་དབང་མངོན་སྐད་ཅིག་མ་དང་པོའི་སྔ་ལོགས་དེ་མ་ཐག་པའི་གཟུགས་སྐད་ཅིག་མ་དང་པོ་གཟུང་དོན་དུ་བྱེད་པའི་དབང་མངོན་གང་ཞིག གཟུགས་འཛིན་དབང་མངོན་དང་པོ་དང་དུས་མཉམ་པའི་གཟུགས་འཛིན་དབང་མངོན་གཉིས་པ་དེ་དེ་མིན་པའི་ཕྱིར་ན་མ་ཁྱབ་སྟེ། དེ་ནི་དེའི་སྔ་ལོགས་དེ་མ་ཐག་པའི་གཟུགས་སྐད་ཅིག་མ་གཉིས་པ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ། །དེས་གནད་ཐམས་ཅད་དུ་ཤེས་དགོས་སོ། །དེས་ན་སྔ་མའི་རང་ལན་གནད་འདིས་རྟོགས་ཏེ། གཟུགས་འཛིན་དབང་མངོན་སྐད་ཅིག་མ་དང་པོ་དུས་མཉམ་དུ་བྱུང་བའི་གཟུགས་འཛིན་པའི་དབང་མངོན་སྐད་ཅིག་མ་དང་པོ་དང་གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་པའི་གཟུགས་འཛིན་དབང་མངོན་སྐད་ཅིག་མ་དང་པོ་སོགས། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་ཡིན་པའི་ཕྱིར་ཏེ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་དེ་དེའི་སྔ་ལོགས་དེ་མ་ཐག་ཏུ་བྱུང་བའི་གཟུགས་སྐད་ཅིག་མ་དང་པོ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ། །དེ་བཞིན་དུ་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་གཉིས་པ་དང་གསུམ་པ་སོགས་ཀྱང་དེ་དང་དུས་མཉམ་ཡིན་ཏེ། དེ་རྣམས། དེའི་སྔ་ལོགས་དེ་མ་ཐག་ཏུ་བྱུང་བའི་གཟུགས་སྐད་ཅིག་མ་གཉིས་དང་གསུམ་པ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ། །འོན་ཀྱང་། དེ་དང་དུས་མཉམ་དུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་རྣམས་དེ་དང་དུས་མཉམ་མིན་ཏེ། དེ་དེའི་ཕྱི་ལོགས་སུ་བྱུང་བའི་ཕྱིར་རོ། །དེ་ལྟར་བྱས་པ་ལ་ཁོ་ན་རེ། གཟུགས་འཛིན་དབང་མངོན་སྐད་ཅིག་མ་དང་པོ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་ཆོས་ཅན། ཁྱོད་དེ་དང་དུས་མཉམ་དུ་བྱུང་བའི་གཟུགས་འཛིན་དབང་མངོན་སྐད་ཅིག་མ་དང་པོ་ཡིན་པར་ཐལ། ཁྱོད་དེ་དང་དུས་མཉམ་དུ་བྱུང་བ་གང་ཞིག ཁྱོད་གཟུགས་འཛིན་དབང་མངོན་སྐད་ཅིག་མ་དང་པོ་ཡིན་པའི་ཕྱིར། རྟགས་དངོས། འདོད་ན་མ་ཡིན་པར་ཐལ། ཁྱོད་དེའི་སྔ་ལོགས་སུ་བྱུང་བའི་གཟུགས་འཛིན་དབང་མངོན་ཡིན་པའི་ཕྱིར་ཏེ། ཁྱོད་དེའི་སྔ་ལོགས་སུ་བྱུང་བའི་གཟུགས་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་ན་མ་ཁྱབ་ལས་མ་འདས། རྟགས་དེར་ཐལ། ཁྱོད་དེའི་སྔ་ལོགས་སུ་བྱུང་བའི་གཟུགས་སྐད་ཅིག་མ་དང་པོ་གཟུང་དོན་དུ་བྱེད་པའི་དབང་མངོན་ཡིན་པའི་ཕྱིར་རོ། །གཟུང་དོན་གྱི་སྐབས་སུ་དོགས་པ་དཔྱད་པ་ལ། གཟུགས་སྐད་ཅིག་མ་དང་པོ་ཆོས་ཅན། ཁྱོད་རགས་པ་ཡིན་པར་ཐལ། ཁྱོད་གཟུང་ཡུལ་ཡིན་པའི་ཕྱིར། །ཁྱབ་པ་རང་ལ་དངོས། འདོད་ན་མིན་པར་ཐལ། ཁྱོད་རྡུལ་ཕྲན་ཡིན་པའི་ཕྱིར་ཏེ། ཁྱོད་རྡུལ་ཕྲ་རབ་ཡིན་པའི་ཕྱིར་ཏེ། ཁྱོད་བསགས་རྡུལ་ཕྲ་རབ་ཡིན་པའི་ཕྱིར་ན། འགལ་ཁྱབ་ཡིན་ནོ་བྱས་པ་ལ། ཁོ་ན་རེ། དེ་ཆོས་ཅན། བསགས་རྡུལ་ཕྲ་རབ་ཡིན་པར་ཐལ། ཁྱོད་བསགས་རྡུལ་རགས་པ་ཡིན་པའི་ཕྱིར་ཏེ། ཁྱོད་རྡུལ་རགས་པ་གང་ཞིག ཁྱོད་རྫས་རྡུལ་རགས་པ་མིན་པའི་ཕྱིར། མ་ཁྱབ་ཟེར་དགོས་སམ། ཡང་དེ་བསགས་རྡུལ་རགས་པ་ཡིན་པར་ཐལ། བསགས་རྡུལ་རགས་པ་ཡོད་པའི་ཕྱིར། རགས་པ་ཡོད་པ་གང་ཞིག རྫས་རྡུལ་རགས་པ་ཡང་མེད། ཕྱོགས་ཀྱི་ཆ་མེད་ཀྱི་རྡུལ་རགས་པ་ཡང་མེད་པའི་ཕྱིར། ཟེར་ན་ཅིར་འགྱུར་སོམས་ཤིག ཡང་གཟུགས་སྐད་ཅིག་མ་དང་པོ་ཆོས་ཅན། ཁྱོད་སྐྱེ་མཆེད་ཀྱི་རྡུལ་ཕྲ་རབ་ཡིན་པར་ཐལ། ཁྱོད་བསགས་པའི་རྡུལ་ཕྲ་རབ་ཡིན་པའི་ཕྱིར། འདོད་ན། ཁྱོད་གཟུགས་ཀྱི་སྐྱེ་མཆེད་ཀྱི་རྡུལ་ཕྲ་རབ་ཡིན་པར་ཐལ། ཁྱོད་དེ་སྐྱེད་བྱེད་ཀྱི་རྡུལ་ཕྲ་རབ་གང་ཞིག ཁྱོད་གཟུགས་ཡིན་པའི་ཕྱིར། འདོད་ན། ཁྱོད་གཟུགས་ཀྱི་རྡུལ་ཕྲ་རབ་ཡིན་པར་ཐལ། དེའི་ཕྱིར། འདོད་ན། ཁྱོད་རྡུལ་ཕྲ་རབ་ཡིན་པར་ཐལ། ཟེར་ན་རྩ་བར་མ་ཁྱབ་བོ། །ཡང་དེ་ཆོས་ཅན། ཁྱོད་རྡུལ་ཕྲ་རབ་ཡིན་པར་ཐལ། ཁྱོད་རྡུལ་ཕྲ་རབ་ཁྱད་པར་ཅན་ཡིན་པའི་ཕྱིར་ཟེར་ནའང་འགལ་ཁྱབ་བོ། །རྟགས་གྲུབ་སྟེ། གཟུང་དོན་ཡིན་པའི་ཕྱིར། ཡང་དེ་ཆོས་ཅན། བཏགས་ཡོད་ཡིན་པར་ཐལ། ཁྱོད་རགས་པ་ཡིན་པའི་ཕྱིར། ཟེར་ན་མ་ཁྱབ་བོ། །དེ་ལྟར་ཟེར་ན། ཁྱེད་རང་གསོན་ཅིག གཟུགས་སྐད་ཅིག་མ་དང་པོ་ཆོས་ཅན། ཁྱོད་རྡུལ་ཕྲན་མིན་པར་ཐལ། ཁྱོད་རགས་པ་ཡིན་པའི་ཕྱིར་ཏེ། ཁྱོད་བསགས་རྡུལ་གོང་བུ་ཡིན་པའི་ཕྱིར་ཏེ། ཁྱོད་བསགས་རྡུལ་ཡིན་པའི་ཕྱིར་ཏེ། ཁྱོད་གཟུགས་ཅན་གྱི་སྐྱེ་མཆེད་བཅུ་པོ་གང་རུང་ཡིན་པའི་ཕྱིར། ཁྱབ་སྟེ་མཛོད་ལས། གཟུགས་ཅན་བཅུ་ནི་བསགས་པའོ། །ཞེས་བཤད་པའི་ཕྱིར། ཡང་དེ་ཆོས་ཅན། ཁྱོད་བསགས་རྡུལ་ཡིན་པར་ཐལ། ཁྱོད་བསགས་རྡུལ་ཕྲ་རབ་ཡིན་པའི་ཕྱིར་ཏེ། ཁྱོད་བསགས་རྡུལ་ཕྲ་རབ་དང་། རྫས་རྡུལ་ཕྲ་རབ་གང་ཞིག ཁྱོད་ཕྱི་མ་དེ་མ་ཡིན་པའི་ཕྱིར། དང་པོ་གྲུབ་སྟེ། ཁྱོད་རྡུལ་དུ་གྲུབ་པའི་ཕྱིར། ཕྱི་མ་མ་གྲུབ་ན། ཁྱོད་ཟླ་མེད་ཀྱི་རྡུལ་ཕྲན་ཡིན་པར་ཐལ། མ་གྲུབ་པ་དེའི་ཕྱིར། འདོད་ན། ཁྱོད་གཟུང་ཡུལ་མ་ཡིན་པར་ཐལ། དེའི་ཕྱིར། ཁྱབ་སྟེ། དབང་ཡུལ་དེ་ཕྱིར་རྡུལ་ཕྲན་མིན། །ཞེས་བཤད་པའི་ཕྱིར། ཡང་ཉོན། གཟུགས་སྐད་ཅིག་མ་དང་པོ་ཆོས་ཅན། ཁྱོད་དབང་ཤེས་ཀྱི་ཡུལ་རྡུལ་ཕྲ་རབ་ཡིན་ཡང་། ཞེས་པའི་སྐབས་ནས་དངོས་བསྟན་གྱི་རྡུལ་ཕྲ་རབ་ཡིན་པ་གང་ཞིག ཁྱོད་གཟུང་ཡུལ་ཡིན་པའི་ཕྱིར། འདོད་ན། ཁྱོད་གཟུང་ཡུལ་མ་ཡིན་པར་ཐལ། ཁྱོད་དེར་མི་སྣང་བས་ཡུལ་དུ་མི་འཇོག་པ་བཞིན་ནོ། །ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་པའི་ཕྱིར་ཏེ། དབང་ཤེས་ཀྱི་ཡུལ་རྡུལ་ཕྲ་རབ་ཡིན་ཡང་། ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་པའི་ཕྱིར། ཁྱབ་སྟེ། དམིགས་བརྟག་ལས། དབང་པོའི་རྣམ་པར་རིག་པའི་རྒྱུ། །ཕྲ་རབ་རྡུལ་དག་ཡིན་མོད་ཀྱི། །ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་ན། དེ་མི་སྣང་ཕྱིར་དེ་ཡི་ནི། །སྤྱོད་ཡུལ་མ་ཡིན་དབང་པོ་བཞིན། །ཞེས་པའི་དངོས་བསྟན་གྱི་རྡུལ་ཕྲ་རབ་ཡིན་དགོས་པའི་ཕྱིར་རོ། །འོ་ན། ལུང་དེ་དག་གི་དགོངས་པ་ཅི་ཞིག་སྙམ་ན། དམིགས་བརྟག་དང་། རིགས་གཏེར་རང་འགྲེལ་གྱི་གཞུང་གཉིས་དགོངས་པ་གཅིག་ཏུ་ཡོད་པས། ཁོ་བོས་བཤད་པར་བྱ་སྟེ། ཚུར་མཐོང་གི་གཟུགས་འཛིན་དབང་མངོན་གྱི་གཟུང་ཡུལ་དུ་གྱུར་པའི་གཟུགས་དེ། ཁོ་རང་རྩོམ་བྱེད་ཀྱི་རྡུལ་ཕྲ་རབ་རྣམས་བསགས་པ་ལས་བྱུང་བ་ཡིན་ཡང་། རྩོམ་གཞི་རྡུལ་ཕྲན་དེ་དག ཚུར་མཐོང་གི་རྒྱུད་ཀྱི་གཟུགས་འཛིན་དབང་མངོན་ལ་རང་འདྲའི་རྣམ་པ་གཏོད་བྱེད་དུ་མི་སྣང་བས། དེའི་གཟུང་ཡུལ་དུ་མི་འཇོག་ཅེས་པ་སྟེ། སྙིང་པོ་དྲིལ་ན་རྡུལ་ཕྲན་རྣམས། རང་འབྲས་གཟུགས་འཛིན་དབང་མངོན་ལ་རང་འདྲའི་རྣམ་པ་གཏོད་བྱེད་མིན་པས། དེའི་གཟུང་ཡུལ་དུ་མི་འཇོག་ལ། རྡུལ་ཕྲན་དེས་བརྩམས་པའི་རགས་པ་དེ། དེ་ལ་རང་འདྲའི་རྣམ་པ་གཏོད་བྱེད་ཀྱི་རྒྱུ་ཡིན་པས་དེའི་གཟུང་ཡུལ་དུ་འཇོག་ཅེས་བསྟན་པ་ཡིན་ནོ། །སྐལ་བ་ཡོད་ན་སྙིང་གི་ཟེའུ་འབྲུར་གཅེས་སྤྲས་བྱ་བར་རིགས་སོ། །ཡང་ཁྱོད་ཉོན་ཅིག གཟུང་ཡུལ་ཡིན་ན། རྡུལ་ཕྲན་དང་ནི་དེ་བཞིན་དུ། །ཞེས་པའི་ཚིག་ཟུར་གྱི་རྡུལ་ཕྲན་ཞེས་པའི་སྐབས་ནས་དངོས་བསྟན་གྱི་རྡུལ་ཕྲན་ཡིན་པས་ཁྱབ་པར་ཐལ། དེ་ཡིན་ན་རྡུལ་ཕྲན་ཡིན་པས་ཁྱབ་པའི་ཕྱིར། འདོད་ན། ཁྱོད་ཀྱི་བཟོ་སྟེ། འོ་ན་ལྕགས་ཆུ་རི་བོང་ལུགས་དང་གླང་། །ཞེས་པའི་ཚིག་ཟུར་གྱི་ལྕགས་ཞེས་པའི་སྐབས་ནས་དངོས་བསྟན་གྱི་ལྕགས་རྡུལ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། ཆོས་ཅན་ཡིན་པའི་ཕྱིར། ཁྱབ་པ་ཡོད་དེ། གཞུང་དེའི་ཚིག་ཟུར་གྱི་ཆུ་ཞེས་པའི་སྐབས་ནས་དངོས་བསྟན་གྱི་ཆུ་རྡུལ་ཡིན་ན། གཞུང་དེའི་ཚིག་ཟུར་གྱི་ལྕགས་ཞེས་པའི་སྐབས་ནས་དངོས་བསྟན་གྱི་ལྕགས་རྡུལ་མིན་དགོས་པའི་ཕྱིར་ཏེ། ཆུ་ཞེས་པའི་སྐབས་ནས་དངོས་བསྟན་གྱི་ཆུ་རྡུལ་ཡིན་ན། ལྕགས་རྡུལ་བདུན་འདུས་པའི་རྡུལ་ཡིན་པས་ཁྱབ། ལྕགས་ཞེས་པའི་སྐབས་ནས་དངོས་བསྟན་གྱི་ལྕགས་རྡུལ་ཡིན་ན་དེ་མ་ཡིན་པས་ཁྱབ་པའི་ཕྱིར་ཏེ། སོར་ཚིགས་ཞེས་བྱ་གོང་བདུན་འགྱུར། །རྩ་བར་མ་ཁྱབ་ཟེར་ན། ཁྱེད་ཀྱི་མི་འཐད་དེ། གཟུང་ཡུལ་ཡིན་ན། གཟུགས་ཅན་གྱི་ཆུང་མཐའ་མཐར་ཐུག་ཡིན་པས་ཁྱབ་པར་ཐལ། གཟུང་ཡུལ་ཡིན་ན་རྡུལ་ཕྲ་རབ་ཡིན་པས་ཁྱབ། རྡུལ་ཕྲ་རབ་ཡིན་ན་གཟུགས་ཅན་ཀྱི་ཆུང་མཐའ་མཐར་ཐུག་ཡིན་པས་ཁྱབ་པའི་ཕྱིར། རྟགས་ཕྱི་མ་དེར་ཐལ། གཟུགས་མིང་དུས་མཐའ་རྡུལ་ཡིག་དང་། །སྐད་ཅིག་ཕྲ་རབ་རྡུལ་དང་ནི། །ཞེས་བཤད་འདུག་པའི་ཕྱིར། འདོད་ན། རྡུལ་ཕྲན་དང་ནི་ཞེས་པའི་སྐབས་ནས་དངོས་བསྟན་གྱི་གཟུགས་ཆོས་ཅན་གྱིས་བཤོག འདོད་ན། དེ་ཆོས་ཅན། ཁྱོད་ཕྲ་རབ་རྡུལ་དང་ནི། ཞེས་པའི་སྐབས་ནས་དངོས་བསྟན་གྱི་རྡུལ་ཡིན་པར་ཐལ། འདོད་པའི་ཕྱིར། འདོད་ན། མིན་པར་ཐལ། ཆོས་ཅན་ཡིན་པའི་ཕྱིར། ཁྱབ་སྟེ་ཕྲ་རབ་རྡུལ་དང་ནི་ཞེས་པའི་ཚིག་ཟུར་གྱི་རྡུལ་ཕྲ་རབ་བདུན་འདུས་པ་ལས། རྡུལ་ཕྲན་དང་ནི་ཞེས་པའི་དངོས་བསྟན་གྱི་རྡུལ་ཕྲན་གཅིག་བྱུང་བ་དེ་འཐད་པའི་ཕྱིར། འདི་ལ་བསྐལ་བར་དཔྱད་ཀྱང་ཁྱོད་ཀྱིས་ལན་ཐེབས་པར་མི་ནུས་སོ། །ཡང་ཉོན་ཅིག ལྕགས་ཞེས་པའི་དངོས་བསྟན་གྱི་ལྕགས་རྡུལ་དེ། ཆུ་ཞེས་པའི་དངོས་བསྟན་གྱི་ཆུ་རྡུལ་དེ་ལ། བོང་ཚོད་ཆེ་ཆུང་གི་ཁྱད་པར་མེད་པར་དེ་གཉིས་ཀ་རྡུལ་ཕྲ་རབ་ཏུ་མཚུངས་པའི་ཕྱིར་ཏེ། དེ་གཉིས་ཀ་རྡུལ་དུ་གྲུབ། དེ་གཉིས་ཀ་རགས་པ་མིན་པའི་ཕྱིར། རྟགས་མ་གྲུབ་ནི་མི་གསུང་ལས་ཆེ། འདོད་མི་ནུས་ཏེ། དེ་སྐབས་ཀྱི་ཆུ་རྡུལ་དེ། དེ་སྐབས་ཀྱི་ལྕགས་རྡུལ་ལས་བདུན་འགྱུར་གྱིས་ཆེ་བའི་ཕྱིར། མ་གྲུབ་ན། སོར་ཚིགས་ཞེས་བྱ་གོང་བུར་འགྱུར་ཞེས་པའི་གཞུང་འདི་ལ་སེར་གནང་རིགས་པར་ཐལ་ལོ། །ཡང་གཟུང་ཡུལ་དུ་གྱུར་པའི་གཟུགས་ཆོས་ཅན། ཁྱོད་ཐོགས་མེད་ཀྱི་གཟུགས་ཡིན་པར་ཐལ། ཁྱོད་གཟུགས་ཅན་གང་ཞིག་རྡུལ་ཕྲ་རབ་ཡིན་པའི་ཕྱིར། འདོད་ན་མིན་པར་ཐལ། ཁྱོད་ཐོགས་བཅས་ཡིན་པའི་ཕྱིར། ཁྱོད་བསགས་རྡུལ་དུ་གྱུར་པའི་གཟུགས་ཀྱི་སྐྱེ་མཆེད་ཡིན་པའི་ཕྱིར། དེ་ལ་སོགས་པ་མཐའ་ཡས་མོད། རེ་ཞིག་ཞོག དེ་ལྟར་ཡིད་མངོན་གྱི་ལེགས་བཤད་རིགས་པའི་ཐུར་མ་འདི་ནི། བློ་གསར་བུ་དག་ལ་ཕན་པར་བྱ་བའི་ཕྱིར། ཆུ་ཕོ་རྟ་ལོ་ཟླ་བ་བཅུ་པའི་ཚེས་བཅོ་ལྔ་ལ་དཔལ་མཉན་ཡོད་ཆོས་ཀྱི་སྐྱེད་ཚལ་ཆེན་པོར། ཤཱཀྱའི་དགེ་སློང་རིགས་པ་སྨྲ་བ་ཀླུ་སྒྲུབ་ཅེས་བྱ་བས་མགྱོགས་པར་སྦྱར་བ་དགེ་ཞིང་བཀྲ་ཤིས། འདིས་ཀྱང་རྒྱལ་བ་འབུམ་ཕྲག་གསུམ་པའི་བསྟན་པ་དར་ཞིང་རྒྱས་པར་གྱུར་ཅིག། །།དགེའོ།། །།